ҚАЙСИ ҲОЛЛАРДА ФУҚАРОЛАРНИНГ ДАЪВОАРИЗАСИ КЎРИБ ЧИҚИЛМАЙДИ? — OLMALIQ HAYOTI\nДаъво аризаси даъвогарнинг раҳбари ёки унинг вакили томонидан ўз қўли билан имзоланган бўлиши лозим. Имзо механик ёки бошқа нусха кўчириш воситалари орқали амалга оширилганда даъво аризаси ИПК 107-моддасининг 3-бандига мос ҳолда кўрмасдан қолдирилади.\nДаъвогар судга даъво аризаси билан мурожаат қилиб жавобгар ҳисобидан 1 232 640 000 сўм асосий қарз, 611 389 440 сўм пеня ундиришни сўраган.\nБиринчи инстанция судининг 2021 йил 18 апрелдаги ҳал қилув қарори билан даъво талаби қисман қаноатлантирилиб, жавобгардан даъвогар фойдасига 1 232 640 000 сўм асосий қарз, 100 000 000 сўм пеня, олдиндан тўланган 18 440 294,40 сўм давлат божи ва 17 840 сўм почта харажати ундирилган.\nЖавобгарнинг апелляция шикоятига асосан ҳал қилув қарорини апелляция инстанциясида қайта кўриб чиқиш жараёнида биринчи инстанция суди томонидан даъво аризасидаги имзо қандай тартибда амалга оширилганлиги ҳолатига, имзонинг ИПК 149-моддаси талабларига мувофиқлигига аниқлик киритмасдан, ишни мазмунан кўриб чиқиб, процессуал хатоликка йўл қўйилганлиги аниқланган.\nХусусан, судга тақдим этилган 2021 йил 14 мартдаги даъво аризаси даъвогар раҳбари Д.Латипов томонидан эмас, балки факсимил орқали имзоланган. Бу ҳолат даъвогар вакили Б.Ҳамроевнинг суд мажлисида берган тушунтиришлари ва ёзма аризаси ҳамда ишдаги мавжуд бошқа ҳужжатлар билан тасдиқланган.\nИПК 149-моддасининг биринчи қисмига кўра даъво аризаси судга ёзма шаклда берилади. У даъвогар ёки унинг вакили томонидан имзоланади.\nОлий суд Пленумининг 2019 йил 24 майдаги 13-сонли қарорининг 24-бандига мувофиқ ИПК 149-моддасининг биринчи қисми мазмунига кўра даъво аризаси даъвогарнинг раҳбари ёки унинг вакили томонидан ўз қўли билан имзоланган бўлиши лозим. Бунда имзонинг механик ёки бошқа нусха кўчириш воситалари орқали амалга оширилишига, қонунда назарда тутилган ҳоллардан ташқари, йўл қўйилмайди.\nИПК 107-моддасининг 3-бандига кўра даъво аризаси имзоланмаган бўлса ёки уни имзолаш ҳуқуқига эга бўлмаган шахс томонидан ёхуд мансаб мавқеи ёки фамилияси, исми, отасининг исми кўрсатилмаган шахс томонидан имзоланган бўлса суд даъво аризасини кўрмасдан қолдиради.\nРАМАЗОНДА ЭНГ КЎП СЎРАЛАДИГАН САВОЛЛАР ВА УЛАРГА ЖАВОБЛАР:


22:39 / 15.05.2017\nАвстралиялик Анна исмли аёл бир йилдан кўпроқ вақт давомида ёғочдан ясалган кулонни (аёллар бўйин занжирига тақиладиган зийнат буюми) унинг ичида никоҳ узуги борлигидан бехабар тақиб юрган. Унинг йигити Терри 2015 йилдаёқ бу тақинчоқни иккилари танишганларининг бир йиллиги муносабати билан туҳфа қилган.\nТерри кулонни Тасманияда ўсадиган Хуон қарағайидан ўйиб ясаган. У тақинчоқ ичига никоҳ узугини яшириб, бир йилдан кўпроқ вақт давомида Аннага турмушга чиқиш таклифини билдириш учун сабаб қидириб юрган.\n2016 йил ноябрда Анна ва Терри анчадан бери боришни орзу қилиб юришган жой – Шотландияга саёҳатга боришганда Сму Кейв ғорига кираверишда Терри охир-оқибат кулон сирини фош қилишга қарор қилди. У Аннадан кулонни бўйнидан ечишни сўраган, сўнгра пичоқ билан уни очиб, севгилиси ёнида тиз чўкиб, унга турмушга чиқиш таклифини билдирган.\n"Мен Сму Кейвни танлаганимнинг сабаби шундаки, биз учрашишни бошлаганимиздан бери шу жой ҳақида гаплашиб юрардик. Бунинг устига "smoo" сўзи норвегча "яширин жой" деган сўздан келиб чиққан. Шу сабабли, бу менга қўшимча туртки берди", деб айтди Терри.\nАнна Террининг таклифига розилик билан жавоб берган. Айни вақтда жуфтлик уй учун пул жамғармоқда ва бу уйда ўз тўйини ўтказмоқчи.\nТерри, шунингдек бу воқеанинг барча босқичлари: кулон тайёрланишидан бошлаб, Аннага билдирган таклифигача бўлган жараёнларни қамраб олган видеони намойиш қилди. Терри видео охирида Анна кулон сиридан хабардор бўлгандан кейин айтган сўзларни эслаб ўтди: "Узук шунча вақтдан бери унинг ичидамиди? Мен уни йўқотиб қўйишим мумкин эди-ку, тентак!".\nТеррининг айтишича, Анна энди у бераётган барча совғаларни синчковлик билан кўздан кечириб чиқади. "Энди мен Аннага нимадир берсам, у совға ичида бирор нарса яширилмаганмикин, деб уни текшириб чиқади", деб таъкидлаб ўтди Терри.\nКулон никоҳ узуги


... кар-соқовлар киноси актёри Бен Терпин суғуртанинг «экзотик» турларига бўлган модани очган биринчи мижоз бўлди. Ўтган асрнинг 20- чи йиллари бошида у ўз кўзларини 20 минг АҚШ долларига суғурталаган.\n... инглиз футболисти Дэвид Бэкхем оёқларини 70 АҚШ долларига, россиялик қўшиқчи Земфира эса, бармоқларини 170 АҚШ долларига суғурталаган.\n... ирландиялик раққос Майкл Флэтлининг оёқлари Гиннес рекордлар китобига кўра, энг чаққон ҳисобланиб, улар 25 млн.долларга суғурталанган.\n... 1 млн.долларга овозни биринчи суғурталаган Марлен Дитрих бўлиб, ҳатто қиймати ҳам ўша давр учун ақл бовар қилмас даражада катта ҳисобланган. Род Стюарт ўзинг хирилдоқ овозини, атайлаб даъволаб, тоза қилиб қўйишмаслиги учун 6 миллион долларга баҳолаган! 2002 йилда ҳаттоки Россияда ҳам суғурталанган овоз пайдо бўлди, бундай шартномани 2 млн.долларга Николай Басков ўз овозини суғурталаш орқали тузган.\n... дунёдаги энг қиммат суғурта полиси америкалик режиссёр Стивен Спилберга тегишли, унинг ҳаёти 1,2 млрд.АҚШ долларига суғурталанган.\n... таниқли цирк промоутерлари ака-ука Ринлинлар уларнинг томошаларида иштирок этувчи фил ва каркидонни касаллик оқибатида ҳалок бўлиши ёки ишга лаёқатлигини йўқотишидан суғурта қилишган. Бу тадбиркорларга ўз ҳодимлари учун жонкуяр бўлишлари учун намуна бўла олади!\n... бир кизик табиатли ғалати киши аввалдан 100 минг фунтга суғурталаниб, ҳаммомда Ла-Манш бўғозини сузиб ўтмоқчи бўлди. Андеррайтер иккиланмасдан, фақатгина ҳаммомни сув оқиб кетиш тешигини қопқоқ билан ёпиб қўйиш шартини билдириб, бу хатарни қабул қилди.\n... дунёдаги энг катта тамаки узунлиги сал кам 4 метр ва оғирлиги 110 килограмм бўлиб, у Лондонда ташкил этилган кўргазмаларни бирида экспонат тарзида қўйилган ва суғурталанган бўлиб, ҳаттоки суғурта мукофоти бор йўғи 50 пенсони ташкил қилган. Тамаки эгасининг таъкидлашича, балки бу уни чакиб тугатишга 339 кеча-кундуз кетишигадир.\n... Небраскилик бир уддабурон автомашиналар сотувчиси, ким ундан декабр ойида автомашина сотиб олиб, уни Рождество байрамида устини ғор парчалари тўкилган тарзда тақдим этса, унга 10 минг доллар миқдорида мукофот тўлашини эълон қилди.\n... британияликларни ҳар хил турдаги қизғин тадбирларга интилишлари шунчалик кучлики, ҳатто «Ллойд» икки ёки ундан ортиқ ҳодимларни миллий лотареяда ютиб чиқиш ҳолатида иш берувчи учун махсус суғурта полиси ишлаб чиқди. Бу полис бўйича суғурталовчи иш берувчига рекрутлик агентлигининг хизматлари ҳаражатларини қоплаб беради.\n... бир қатор ғайриоддий суғурталар бизнес билан боғлиқ бўлиб, ҳаттоки улардан баъзилари экзотикадан оддий амалиётга айланяпти. Агар, Тадбиркорнинг, агар, тартибга солувчи ташкилотлар текширув учун унинг компаниясини танлашса, аудиторлик хизматига кетказган ҳаражатларини қоплайдиган суғурта турлари ҳам мавжуд.\n... Россияда суғуртани пайдо бўлишига, ёнғинлар сабаб бўлган. XIII –XVI асрларда Москва шаҳри мўғул-татарлар босқинидан ёнган. Энг кучли ёнғин 1571 йилда қрим хони Давлат-Гирей қўшинлари шаҳарга кириб келишганида бўлган. Шундан кейин Москва шаҳри ҳудуди 2 маротабага кичрайиб, аҳолиси эса зўрға 30 минг кишини ташкил қилган. Айни шу даврда жамоада ёнғинда талофот кўрганларга бадал тўлаш борасида биринчи фикрлар пайдо бўлган. Ёнғинда талофот кўрганларга давлат томонидан ёрдам кўрсатиш бўйича биринчи таниқли ҳолат Борис Годунов номи билан боғлиқ. 1591 йилдаги йирик ёнғиндан сўнг, унинг фармонига кўра «ҳовли жой қурилишига деб, давлат ғазнасидан 5 минг рубл миқдорида қарз» ажратилган. 1784 йилда навбатдаги «ёнђин» дан сўнг, Москва шаҳри ҳар бирида ўз ёнғин ўчирувчиларига эга бўлган 20 қисмга бўлиниб кетди. Шунга қарамастан, ёнғинлар сони аввалгидек кўп эди ва улар сезиларли даражада зарар етказишарди. Шунинг учун 1786 йилда империянинг икки пойтахтида ҳам Давлат қарз бериш банки Суғурта экспедицияси ташкил этди ва бу ўз навбатида Россияда суғурта ишини бошланишига асос бўлди.\n... Наганода россиялик спортчиларни ва Жахон ёшлари Олимпия ўйинлари иштирокчиларини, ҳам маҳаллий ҳам хорижий суғурта компаниялари суғурталашган.\n... жанубий африкалик актриса Керри Уэллис, «Стартрек» номли фильмида суратга тушиш учун сочини калга олдиришга мажбур бўлган ва шу муносабат билан сочини қайта ўсиб чиқмай қолишидан суғурталаган.


Тарихий манбаларда Соҳибқирон Хитойга юриши даврида касал бўлиб қолганида шахсий табиби Мавлоно Фазлуллоҳ Табризий даволагани келтирилган.\nШарафуддин Али Яздийнинг «Зафарнома», Фасиҳ Хавофийнинг «Мужмали Фасихий», Хондамирнинг «Хулосат ал-ахбор» ва бошқа асарларида келтирилган маълумотларга кўра, ўша давр шифохоналарида мадраса ва бошқа ўқув юртларида билим олган юзлаб табиблар ишлаган. Бу даврнинг етук шифокорлари шифохоналарда беморларни даволаш баробарида мадрасаларда мударрислик ҳам қилган. Темурийлар даври табибларининг баъзилари ажойиб шеърлар ва ўзидан аввал ўтган олимларнинг тиббиётга оид асарларига араб, форс ва туркий тилларда шарҳлар ёзган. Амир Темур саройида Мавлоно Иззаддин Масъуд Шерозий ва Мавлоно Фаррух каби машҳур табиблар хизмат қилишган. Эркаклар ва аёллар учун шифохоналар алоҳида бўлганми? Ҳиротда Умаршайх Мирзонинг хотини бўлган Маҳди улё Милкат оға қурдирган «Доруш-шифо» машҳур эди. Темурийлар даврида бу каби шифохоналар қурилишига алоҳида эътибор қаратилган. Эътиборлиси, аёллар ва эркаклар учун алоҳида шифо масканлари Мовароуннаҳрнинг деярли барча шаҳарларида бўлган. Амир Темур ва темурийлар даврида орасталик ҳамда озодаликка катта эътибор берилган. Буни Соҳибқироннинг ўз аскарларига қўллаган чоратадбирлари мисолида ҳам кўришимиз мумкин. Юртимиз музейлари экспозиция залларида айнан темурийлар даври аскарларининг ўзига тегишли бўлган идиш-товоқлари намойиш этилган. Амир Темур ҳар бир жанг олдидан аскарларининг соғлиғини текшириб, уларнинг ўзигагина тегишли бўлган шахсий буюмлари билан қуролланишини назорат қилган. Бундан ташқари, Соҳибқирон келин танлашга алоҳида эътибор берган. Чунки келинлар насл давом эттирувчи эканини инобатга олган ҳолда, уларнинг ҳам жисмонан, ҳам маънан соғломликларини алоҳида текширган.\nТозаликка катта аҳамият берилган Халқни ичимлик сув билан таъминлаш учун кўпгина ҳовуз, канал, ариқлар қазилган. Тарихий манбаларда келтирилган маълумотларга кўра, Амир Темур ва темурийлар даврида юқумли касалликлар тез-тез тарқаб турар эди. Бунинг олдини олиш учун керакли чоралар кўрилган. Хусусан, тозаликка катта аҳамият берилган, айниқса, ариқ ва ҳовузлардаги сувлар ниҳоятда тоза тутилган. Темурийлар даври табобатида, асосан, Ибн Сино кўрсатмаларига риоя қилинган. Табиблар асарлар ҳам битишган. Жумладан, Амир Темурнинг набираси Пир Муҳаммад Баҳодирга бағишланган «Инсон анатомиясига оид рисола» асари муқаддимасида одам танасининг турли аъзолари, жумладан, суяк, асаб, мускуллар ва қон томирлар тасвирланган. Темурийлар даври табобат илмига оид адабиётлар ўрганилар экан, уларда, асосан, инсон руҳияти, анатомияси ва қон томирларига оид касалликлар ёзилганлигини айтиш мумкин. Маълумки, Ибн Синонинг «Тиб қонунлари» ва ундан кейинги тиббий асарлар араб тилида ёзилган. Темурийлар даврида эса тиббий асарлар Мовароуннаҳр ва Хуросонда ёзилгани сабабли форс тилида эди. Худди шу даврлардан илмий атамаларга маҳаллий ўсимлик ва дориларнинг форс тилидаги номлари ҳам киритила бошланган. Айнан темурийлар даврида «Тиб қонунлари»нинг турли қисмларига кўплаб шарҳлар, қисқартмалар ёзилган.\nЗаҳарни аниқлаб берган идишлар Шунингдек, темурийлар даврида шаҳзодалар учун ясалган идишларнинг қандай металдан ясалишига ҳам эътибор қаратилган. Ана шундай буюмлар сирасига нефритни киритиш мумкин. Маълумки, нефрит тошининг келиб чиқиши X асрда Хитойга бориб тақалади. Хитойликлар уни «ғалаба тоши» деб тақиб юришган. Нефритнинг оқ, яшил, қора ранглари бизга маълум. Биз маълумот бермоқчи бўлган нефрит пиёлалар темурий шаҳзода Мирзо Улуғбекка тегишли бўлиб, ҳозирда у Буюк Британия музейида сақланмоқда. Бу пиёлаларнинг яна бир ўзига хос хусусияти шундаки, шаҳзодаларни ташқи хавфдан ҳимоялаш мақсадида ҳам фойдаланилган. Яъни нефрит пиёлалар заҳарни фош қилиш хусусиятига эга бўлган. Агар пиёлаларга заҳар солингудек бўлса, уларнинг ранги ўзгарган. Шифокорлар қанча маош олишган? Амир Темур даврида тиббиёт фани юксак даражага кўтарилган эдики, у вақтда ҳатто ўлган одам жасадини балзамлаш усулини ҳам билишган. Масалан, Соҳибқироннинг набираси Муҳаммад Султоннинг қабри очиб кўрилганда, унинг жасади мўмиёлангани аниқланган. Қабрга турли хушбўй доривор моддалар сепилган экан. Шунингдек, қабрдан райҳон баргларининг қолдиғи топилган. Соҳибқирон илм аҳлини қўллабқувватлаган, турли фанлар, айниқса, амалий аҳамиятга эга йўналишларни ривожлантириш тарафдори бўлган. Амир Темур ўз замонасидаги ижтимоий гуруҳларни 12 тоифага бўлган. Шулар қаторида табиблар, мунажжимлар, муҳандислар бир тоифага киритилган. Уларни салтанатга ривож берувчи, деб атаган. Шифохоналарда ишловчи табибларга яхши маош тўланган. Темурнинг махсус фармони билан уларнинг маоши олимлар, мунажжимлар, тарихнавислар ва муҳаддисларнинг маошига тенглаштирилган.\nҲам жисм, ҳам руҳ даволанган Юқоридаги маълумотлардан кўриниб турибдики, Амир Темур ва темурийлар даврида барча соҳалар кенг ривожлангани каби тиббиёт илми ҳам жадал ривожланган. Табиблардан инсонларни дори-дармон, шифобахш гиёҳлар ёрдамида даволаш билан бир қаторда, уларни ваҳимага солиб қўймаслик учун руҳий томонлама даволаш йўлларини қўллаш ҳам талаб қилинган. Бу эса ўша пайтдаги шифохоналарда китоблар мутолааси, ҳадислар ўқиш орқали амалга оширилган. Тарихнинг барча даврларида инсониятга Аллоҳ томонидан турли касалликлар синов тариқасида берилган. Бундай ҳолатларда ҳар бир инсон ўз кечинмалари, хатоларини фикрлаб, келгусида уларни такрорламаслик ва ҳали қиладиган эзгу ишларига тўлиқ ишонган ҳолда бардавом бўлиши талаб этилади.


Ўзбекистон президенти Ислом Каримов 2016 йил 22 август куни иш ҳақи, пенсиялар, стипендиялар ва нафақалар миқдорини ошириш тўғрисидаги фармонни имзолади. Бу ҳақда ЎзА сайтига асосланиб "Кун" нашри маълум қилди.\n- иш ҳақи — ойига 149 775 сўм;\n- ёшга доир пенсиялар — ойига 292 940 сўм;\n- болаликдан ногиронларга бериладиган нафақа — ойига 292 940 сўм;\n- зарур иш стажига эга бўлмаган кекса ёшдаги ва меҳнатга лаёқатсиз фуқароларга бериладиган нафақа ойига 179 755 сўм миқдорида белгиланади.\n19:55 Ишсиз фуқароларга энг кам иш ҳақи тўлаб янги касб-ҳунар ўргатилади\n22:39 Ойлик иш ҳақи ҳамда пенсия миқдори камида 10 фоизга оширилади\n09:32 Ўзбекистонда узоқ умр кўрувчиларнинг пенсиялари оширилди, 75 ёшли қарияларнинг қарзлари ҳисобдан чиқарилди


Икки ҳафта аввал дунёнинг аксарият давлатларида сотувга чиққан iPhone X билан боғлиқ муаммолар яна биттага кўпайди. Бу эса компаниянинг қурилмани яратишда маблағларни тежашга қарор қилганидан дарак беради.\nГап шундаки, дунёдаги энг қиммат смартфоннинг корпуси бўёғи кўча бошлаган. Бу ҳақда Reddit форумида биринчилардан бўлиб iPhone X’ни сотиб олган ва ундан бир ҳафтача фойдаланганлардан бири маълум қилган. У илова қилган суратда смартфон металл корпусининг пастки қиррасида бўёқ кўча бошлаганини кўриш мумкин. Бу эса, кўринишича, Apple корпусни бўяшда маблағ тежаб, бунинг эвазига смартфоннинг ишлаб чиқарилишини арзонлаштиришга қарор қилганига ишорадир.\nШунга ўхшаш ҳолат iPhone 5 билан содир бўлганди. Бироқ у смартфон ҳозирги моделдан анча арзон турган ва бўёғи юқорида айтилгандек бир ҳафтада эмас, 2-3 ойдан кейин кўча бошлаган. Энди iPhone X эгалари қурилмани эҳтиёткорлик билан ва аяб тутсалар-да, унинг бўёғи ўчаверадиганга ўхшайди.\nБошқача айтганда, Apple фойдаланувчиларига панд бериб қўйди. Савдолар олдидан компания ўз маҳсулоти сифати биринчи ўринда туришини таъкидланганди, бироқ амалда бунинг акси юз бермоқда.\nУшбу муаммо ҳамма iPhone X’ларда эмас, бали маълум партияга тегишли қурилмаларда кузатилишига умид қилишгина қолади. Бироқ бунинг имкони жуда кам, чунки бўяш жараёни автоматлаштирилган ва бу муаммо барча iPhone X’ларда кузатилиши эҳтимоли катта.\nБундан ҳам аввалроқ, охирги моделдаги смартфон билан боғлиқ муаммолар чиққанди. Жумладан, смартфоннинг сенсор экрани совуқда ишламай қолиши, карнайида шовқин эшитилиши, экраннинг бир четида бутун экран бўйлаб кетувчи яшил чизиқ чиқиб қолиши, юзни таниш тизими ишончли ишламаслигидан шикоят қилинган. Айтиш жоизки, санаб ўтилган муаммолардан биринчи иккитасини ҳал қилишга муваффақ бўлинган.\nApple MacBook Pro 13 ва iPhone X маҳсулотларида нуқсонлар борлигини билдирди


«Хатоларимизни ўзимизга айтинг» — Жаҳонгир Ортиқхўжаев ёшлар фестивали ҳақида – Газета.uz\nLotinchada 21 май 2021, 16:39 Жамият\nТошкент шаҳар ҳокими Жаҳонгир Ортиқхўжаев «Тошкент 5 ташаббус ҳаракати» ёшлар фестивали доирасида ташкил этилган матбуот анжуманида тадбирни ўтказишдаги муаммолар ва уларни ёритилиши ҳақида тўхталиб ўтди.\n«Ҳурматли ОАВ вакиллари, хурматли блогерлар. Бу байрамга жуда катта тайёргарлик кўрдик. Айрим ходимларимиз 24 соат ухламасдан ишлашди. Ёшларимизга кенг шундай тўйона, катта тўйдек қилиб байрам ўтказиш учун. Илтимос қиламан агар қаердадир камчиликларимиз бўлган бўлса, қаердадир хатога йўл қўйган бўлсак, „Toshkent 21“ ботимиз бор, ўзимизга айтсангиз тўғирлаб қўямиз муаммоларни. Агар сиз ОАВ ҳамда блогерлар ёшларни бизлардек севсангиз, сизлар сайтингиз орқали айлантиришнгиз шарт эмас хатоларимизни», — деди пойтахт ҳокими.\nЖаҳонгир Ортиқхўжаев тадбирдаги хато ва камчиликларни телефон, бот ёки матбуот хизматига айтишни сўради.\n«Тўйимизни бузманглар, тўйимиз тўйдек, байрам байрамдек бўлсин. Илтимос қиламан. Биз кейин яна байрам ўтказишимизга иштиёқимиз бўлсин. Шунча қилиб, байрамда танқид деб кейин қўлимизни ерга туширишни хоҳламаймиз», — дея таъкидлади Тошкент шаҳар ҳокими.\n«Одам ё гапириши, ёки ишлаши керак. Мен ишлашни маъқул кўраман» — Тошкент ҳокими 25 май 2021, 23:32


Коронавирусга чалинганлар сони 1692 нафарга етди\n22 октябр 2020, Тошкент вақти: 15:04\nБеморларнинг 357 нафари соғайди.\nСоғлиқни сақлаш вазирлигининг билдиришича, 22 апрель соат 10:00 ҳолатига кўра, Ўзбекистонда коронавирус инфекцияси қайд этилганлар сони расман 1692 нафарни ташкил қилмоқда.\n21 апрель соат 23:00 ҳолатига кўра, 1678 бемор борлиги маълум қилинган эди.\nЎзбекистонда коронавирус бўйича илк ҳолат аниқланган 15 мартдан то шу кунга қадар коронавирус юқтирган 357 бемор соғайди, 6 бемор вафот этди.\nЎзбекистонда карантин тартиби 10 майга қадар узайтирилган. Республика махсус комиссияси карантин даври учун янги тартибларни эълон қилди.


Пластик қадоқдаги салатни истеъмол қилиш хавфли деб тан олинди | Бир пиёла чой\n← Шавкат Мирзиёев Шароф Рашидовнинг хотирасини абадийлаштириш масаласига тўхталди\nАндижонлик йигит 3000 сўм учун танишини чавақлади →\nПластик қадоқдаги салатни истеъмол қилиш хавфли деб тан олинди\nБританиялик биологлар совутилган ва пластик идишга жойлаштирилган салат баргларини истеъмол қилиш соғлиқ учун хавф туғдириши мумкинлигини кўрсатиб беришди. Тадқиқот ҳақида EurekAlert! нашри хабар бермоқда.\nОлимларнинг аниқлашича, қадоқланган салатнинг баргларида кичик зарарланган қисмлар бўлса, Salmonella enterica бактериясининг кўпайиш эҳтимоли икки маротаба ошади. Касаллик қўзғатувчи патоген ўсимлик шарбати билан микробли биоқопламани ташкил қилиб, сувда чайилганда кетмаслиги ҳақиқатга яқинроқ.\nҚадоқланган салатни беш кун давомида музлатгичда сақлаган олимлар тахминан юз минг Salmonella enterica алоҳида бактерияларини топишди.\nАввалига сальмонеллалар салат баргига уларни очиқ тупроқда ўстириш жараёнида тушади. Улар у ерга ҳашоратлар, қушлар ва ўғитлар орқали жойлашиши мумкин. Бироқ, тадқиқот муаллифларининг фикрича, Salmonella enterica баргларга қайта ишланган оқар сувдан ҳам тушиши мумкин экан.\nОлимлар шунингдек, сальмонеллалар ўсимликлар томир тизимига жойлашиб олса, уларни йўқотиб бўлмаслигини ҳам кўрсатиб беришган. Салатдан ташқари, патоген шунингдек қадоқланган шпинатда ҳам учрайди.


Ўзбек имомлари: Қуръонни ўзбекчага ўгирган илк олим - Олтинхонтўра\n12 май 2021, Тошкент вақти: 01:22\nЎтган асрда яшаган яна бир йирик Ислом олими - Марказий Осиё мусулмонлари орасида илк бор Қуръони карим маъноларини туркий тилга ўгирган ва мухтасаргина изоҳи билан эски ўзбек ёзувида чоп эттирган саййид Маҳмуд ибн Назир Тарозий - Олтинхонтўра "Ўзбек имомлари" рукнининг навбатдаги қаҳрамонидир.\nЎзбек халқи орасида Олтинхонтўра номи билан танилган саййид Маҳмуд ибн Назир Тарозий шу кунда сўзлашаётганимиз ўзбек тилига Қуръон маъноларини илк бор таржима қилган ва изоҳи билан бирга эски ўзбек ёзуви - араб имлосида чоп эттирган етук олимдир.\nБу киши 1917-йиллардан сўнг шўъро ҳукуматининг диндорларга нисбатан бошлаган респрессиясига нишон бўлган ва таъқиблар ортидан 1930-йилларда Туркистонни тарк этган. Умри давомида Афғонистон, Покистон, Ҳиндистон ва Саудия Арабистонида яшаган.\nМуҳожират йилларида Ислом илмидан жуда кўплаб асарлар ёзган ва унинг Қуръони карим маъноларининг туркий тилга изоҳли таржимаси собиқ совет замонларида Ҳаж сафарига борган ўзбекистонлик зиёратчилар орқали 1970-йилларда Ўзбекистонга кириб келган.\nБу таржима шу кунларда танилган аксар ўзбек уламолари, айниқса, Қуръони карим маънолари таржимасига қўл урган олимлар учун илк илмий-амалий қўлланма, нодир манба вазифасини ўтаган.\nОлтинхонтўранинг тафсири эски ўзбек имлосидан кирилл имлосига ўгирилган ва айни пайтда Ўзбекистондаги диний таълим муассасаларида дарслик сифатида қўлланилади.\nСаййид Маҳмуд ибн Назир Тарозий - Олтинхонтўра 1896 йилда Қозоғистоннинг бугунги авлодга Жамбил, деб танилган қадимий Тароз шаҳрида туғилган.\nУ кишининг ҳаёти ҳақида маълумот жуда оз. Бу киши ҳақида ўзбек тилида маълумот берилган Интернетдаги қарийб ягона манба - Siyrat.uz сайтида берилишича, Маҳмуд Тарозийнинг отаси саййид Назир Қуръони каримни тўлиқ ёд олган ва ҳадис илмининг билимдони сифатида ном қозонган аҳли илмлардан бири бўлган.\nАммо, 1933 йилларда бошланган қатағоннинг дастлабки йилларида ҳибсга олинган ва ҳибсдан нари бедарак кетган.\nОтасиз қолган Маҳмуд Тарозий кичиклигиданоқ Қуръон тиловатига меҳр қўяди ва пухта ўзлаштиради. Отаси ҳибсга олингунига қадар отасидан илм олади, кейин эса ўша кезда Наманганда ном таратган уламолардан бири — шайх ибн Камол ибн Носирхон Тўра Косоний ва ўша даврада танилган бошқа аҳли илмлардан сабоқ олади.\nКейин эса Тошкентдаги Кўкалдош мадрасасида, кейинчалик Бухоро мадрасаларида таҳсил олади. У Қуръон, ҳадис, фиқҳ илмини ўрганиш билан бир қаторда араб, турк, форс тилларини ўзлаштиради.\n21 ёшида Тарозда шаҳрида мактаб очади ва кейинчалик Тароз шаҳаридаги мадрасада мударрислик қилади. Ўша пайтдаёқ шуҳрат қозониб, номи Туркистон, Чимкент, Сайрам томонларда танила бошлайди.\nШуҳрати Тароздан ошиб, Туркистонга ёйила бошлаган Маҳмуд Тарозий Фарғона водийсининг Қўқон ва Наманган шаҳарларидаги аҳли илмлар билан алоқалар қуради. Ҳатто, наманганлик аҳли илмлардан бирининг қизига уйланади.\nМуддарис Тарозий номи билан танилган олим 34 ёшга кирганида собиқ шўъро тизимини ўрнатган ва 1917 йилда чор ҳукумати ўрнини олган большевикларнинг диндорларга қарши Туркистонда ҳам таъқиблари авж олади.\nБир неча бор ҳибсга олингач, мактаби тинтилиб, мударрислик фаолияти тўхтатилгач, саййид Маҳмуд Тарозий - у даврга келиб эса Олтинхонтўра номини ҳам олиб улгурган ёшгина мударрис - Туркистонни тарк этиб, муҳожиратга юз тутади.\nМарказий осиёлик аксар аҳли илмларни таниган ва уларнинг китоблари, қўлёзмаларининг Ўзбекистондаги илм даргоҳларига дарслик сифатида кириб боришига ҳиссасини қўшган уламо, шайх Абдулазиз Мансур Маҳмуд Тарозийнинг ҳижратига оид баъзи маълумотларни сўзлаб берди:\n- Қатағонда юртдан чиқиб кетган эканлар Олтинхонтўра, шу 30-йилларда. Шошилинч кетганларида хотини ва ўғилини қолдириб кетганлар. Кейинчалик мен у кишининг ўғилларини кўрганман. Янгийўлда яшарди. Биз Ҳаж зиёратига бориб келганимиздан кейин бизни зиëрат қилгани келган. Шунда танишиб, гаплашганмиз. Муҳожиратда ватандошларимизнинг фарзандларига дарс бериб, китоблар ëзиб, тафсир ва бошқа китоблар ёзган, шоирликлари ҳам бўлган, - деб хотирлайди Абдулазиз Манзур.\nШайх ҳазратлари берган маълумотга кўра, саййид Маҳмуд Тарозий умри давомида туркий тилда кўп китоб ёзган ва араб тилидаги айрим диний-илмий асарларни ўқувчи учун тушунарли бўлсин, деган ният билан шеърга солиб туркий тилга ўгирган.\n- Туркий тилда кўп китоблар ëзганлар. Ақоид илмини назмга солганлар. У кишининг китоблари Ҳиндистон, Афғонистон ва Саудия Арабистони туркий тилда чоп этилган. Кўплаб туркий халқларга тарқалган. Шу муҳожиратдаги умри давомида илмни ватандошларига тарқатиш дарди билан яшаб ўтганлар. Ҳеч ҳам бу ëққа кела олмаганлар. Мустақилликдан олдин оламдан ўтиб кетдилар, - дейди шайх Абдулазиз Мансур.\nЁт ўлкада қозонилган мавқе\nАйрим тарихий манбаларда саййид Маҳмуд ибн НазирТарозийнинг бир муддат Қобулда яшагани ва 1932-йилларда Афғонистон Маориф вазирлигида маслаҳатчи бўлиб ишлагани айтилади. Бу ҳақда Озодликда Siyrat.uz сайтида сийрат узда берилган маълумотлардан бошқа маълумот йўқ:\n“Кейинчалик олим Афғонистондан ҳаж сафарига йўлга чиқади кейин Ҳиндистонга бориб, Бомбайнинг мусулмонлар яшайдиган жойида муқим туриб қолади. У ерда маҳаллий масжидлардан бирида имомлик қилади. Шу тарзда Бомбайда 10 йил яшаб, етук тасаввуфшунос олим ва муҳаддис бўлиб танилади”.\nБу маълумотлардан кўринадики, иқтидорли олим қайси юртга борса, араб, форс тиллари ва Ислом илмини чуқур бўлгани боис, қисқа муддатда зиёлилар қатламига танилган. Дин йўлидаги ғайрат-шижоати боис, дарҳол ўз ўрнини топган ва хизматини тўхтовсиз давом эттиришга уринган.\n1940 йиллардан кейин Ҳиндистонда Британия империясидан озод бўлиш учун кучайган миллий-озодлик ҳаракатлари боис юзага келган сиёсий нотинчликлар ортидан Маҳмуд Тарозий Арабистонга кетади ва дастлаб, Макка шаҳрида хусусий мактаб очади. Ўзи каби Туркистондан қочиб келган муҳожирларнинг фарзандлари ва маҳаллий аҳолининг болаларига араб, форс тиллари, Ислом илми ва Қуръондан дарс беради.\n1950 йиллар бошида Саудия Арабистонига ўрнашган олим асосий эътибори, имкониятини Қуръон таржимаси ва тафсирига қаратади. Тез орада Қуръонни туркий тилга тарима қилади ва мухтасаргина изоҳи билан кичик бир тафсир тарзида чоп этади.\nБу китобни мутолаа қилган ва ундан илк илмий манбалардан бири сифатида фойдаланган қирғизистонлик уламо, Қирғизистон мусулмонлари диний идорасининг собиқ раиси Содиқ қори Камолов хотирлайди:\n- Бу киши ҳижратдаги ўзбек ва туркистонлик биродарларнинг ниҳоятда кўплигини, ўзбек муҳожирларнинг кўплигини эътиборга олиб: “Шулар Қуръони каримдан бебаҳра қолмасин, фақат ҳижратда тирикчилик орқасидан юриб, ўзининг динидан, Қуръонидан узоқлашиб кетмасин” деган ният билан ўзбек тилига биринчи бўлиб, Қуръонни таржима ва тафсир қилган киши Олтинхонтўра ҳисобланади. Ўрта Осиëда Қуръонни ўзбек тилига таржима қилган кишилар ўша кишининг тафсиридан кўчириб, фойдаланиб, кирилл ҳарфига ўгириб, ёзишган. Ҳозирги таржималарнинг 80-90 фоизи Олтинхонтўра тафсиридан олинган, - деб ҳисоблайди Содиқ қори Камолов.\nСодиқ қори ўз бисотида Олтинхонтўрага оид таржима ва мухтасар тафсир ҳозир ҳам борлиги ва шун кунда ҳам тез-тез бу асарга мурожаат қилишини айтади.\n- Араб ҳарфи билан, эски туркий тил деб қўямиз, эски ўзбек имлосида ëзилган. Бу кишининг китоблари кўп маротаба Покистондаги босмахоналарда босилиб, аҳли хайрлар, бой кишилар орқали Ҳиндистон, Покистон, Туркия, Саудияга тарқатилган. Саудиянинг Жидда шаҳрида ҳам қайта-қайта босилиб, тарқатилган. Бу тафсир ўша даврга ниҳоятда керак бўлган, озуқа бўлган. Ҳамма чанқоқлик билан ўқиган ва ўқитган. Бизларнинг Ўрта Осиëда аëллар ўртасида ҳам, эркаклар ўртасида ҳам, ўсмирлар ўртасида ҳам Қуръони карим ўша тафсир орқали ўқитилган, - дейди Содиқ қори Камолов.\nОлтинхонтўра таржимасининг аҳамияти\nТарозий ҳазратларидан қолган Қуръон маъноларининг таржимаси ва тафсири бу манбани ўзбек тилига ўгирган яна бир олим шайх Абдулазиз Мансур учун қимматли қўлланма бўлган.\nШайх Абдулазиз Мансур ҳам "Қуръони карим маъноларининг таржима ва тафсири" муаллифидир.\nШайх ҳазратлари Олтинхонтўра ўгирган Қуръон маънолари таржимасининг баъзи муҳим жиҳатларига тўхталади:\n- У киши изоҳли таржима қилганлар. Мана бизнинг қўлимизда бор у китобдан. Оятларни сўзма-сўз таржима қилганларидан кейин алоҳида яна китоб ҳошиясида изоҳини ҳам берганлар, баъзи оятларни шарҳлаб кетганлар. Бу кишига қадар биз ҳозир гаплашиб турган тилимизга яқин битта манба бор эди. Уни "Тафсирул баëн" дейишган. Татар олимларининг таржима ва тафсири. Ўзбеклар тушунса бўладиган бўлгани учун ўша "Тафсирул баëн" китобини бизникилар билишган. Лекин ҳозирги биз гаплашиб турган ўзбек тилидаги илк таржима ва тафсир Олтинхонтўранинг китобидир. 1991 йилда Исматулло Абдуллаев домламиз бу китобни ҳозирги кирилл ҳарфига ағдарганлар, - дейди Абдулазиз Мансур.\n"Олтинхонтўра" номининг берилиши\nСаййид Маҳмуд ибн Назир Тарозийга "Олтинхонтўра" номи 21 ёшдан эндигина ошган кезларида Фарғона водийсидаги олимлар томонидан берилган хотирланади.\n- Биласизми нима учун у кишини "Олтинхонтўра" дейишган? Асл исмлари Маҳмуд у кишининг. Лекин, олтиндек камëб бир олим, деб билишгани учун Ўрта Осиë уламолари бу кишига ëш пайтларида шундай ном беришган. Зиëвуддинхон Бобохон ҳазратларининг дадалари Эшон Бобохон, унинг атрофларидаги сафдошлари, катта уламолар бу кишига "Олтинхонтўра" деб ном беришган, - дейди Содиқ қори Камолов.\nШўъролар истибдодидан қочган аксар олимлар каби Саййид Маҳмуд ибн Назир Тарозий умри давомида Туркистонга қайтиш орзусида яшади.\nУ кишини Саудияда зиёрат қилган Содиқ қори Камолов биринчи ва сўнгги учрашувини яхши хотирлайди:\n- 1980 йили Ливияда ўқиб турган вақтимизда ўша ердан Ҳажга борганмиз. Шунда илгариги совет иттифоқидан тўпланган ҳожиларга Ўрта Осиë ва Қозоғистон мусулмонлари диний идора раиси, марҳум муфтий Зиëвуддинхон Бобохон ҳазратлари бош бўлганлар. Раҳматли Зиëвуддин қори ака: “Олтинхонтўрани зиëрат қилайлик, касал эканлар”, дедилар. Мадинада Олтинхонтўранинг уйларида бўлганмиз. Уйларида зиëрат қилганмиз. Икки-уч соат давомида суҳбатлашиб ўтирганмиз, - деб хотирлайди Содиқ қори Камолов.\nЎша кезда Олтинхонтўра 80 ёшдан ошган эди.\n- Хотиралари ниҳоятда тиниқ, ҳатто кўзойнак тутмасдан китоблардан баъзи бир нарсаларни кўрсатганлари эсимда. 80 ёшдан ошган даврлари экан ўшанда. Касал эканлар. 1980-йили уйларида кўришган бўлсак, икки ëки уч йилдан кейин вафот қилганлар. Шунда айтувдилар, ўғлим Тошкентда, деб. Ўғилларига баъзи бир ҳадялар, баъзи бир хат-хабарларни муфтий орқали бериб юборганлари эсимда, - дейди Содиқ қори Камолов.\nСаййид Маҳмуд ибн Назир Тарозий – эл тилида эса Олтинхонтўра, деб улуғланган олим Ўзбекистон мустақиллиги эълон қилинишидан икки ой олдин - 1991 йил 26 июнь куни вафот этган.\nОлим ўзидан анчагина илмий ва адабий мерос қолдирган:\n- Қуръони карим маъноларининг Туркистон тилига изоҳли таржимаси;\n- “Нурул басар” номли сийрат китоби;\n- Имом Нававийнинг “Риёзус солиҳин” китобининг изоҳли таржимаси;\n- Имоми Аъзамнинг “Ал-фиқҳул акбар” китобининг изоҳли таржимаси;\n- Абу Ийсо Термизийнинг “Шамоили Муҳаммадия” асарининг изоҳли таржимаси.\nБулар орасида аҳли илмлар орасида энг кўп тарқалган китоби “Нурул басар” номли китобидир.\nШу вақтгача ҳикоя қилганимиз йигирмага яқин ўзбек уламоси ҳақидаги маълумотларни сиз азиз мушатрий кўмагида йиғдик ва бунинг учун сизларга чуқур миннатдорчилик билдирамиз!\nСизда ҳам қўшимча маълумотлар бўлса, марҳамат, мурожаат қилинг:\n+420 221 123 437, +420 608 549 460


"Nozik iboralar" китоби, Abu-l Qosim Mahmud az-Zamaxshariy\nЖаҳон фани ва маданияти тараққиётига мислсиз ҳисса қўшган беназир инсон, улуғ аллома Абу-л-Қосим Маҳмуд ибн Умар ибн Муҳаммад аз-Замахшарийни биласизми?\nУ Муҳаммад Мусо ал-Хоразмий, Абу Райҳон ал-Беруний, Абу Али ибн Сино, Абу Абдуллоҳ ал-Хоразмий, Абу Ҳомид Ғаззолий, имом Исмоил ал-Бухорий, имом ат-Термизий каби буюк зотлар билан бемалол беллаша оладиган маърифатпарвар донишманддир. Хоразмнинг Замахшар қишлоғида туғилиб ўсган олим авлодларга бениҳоя бой илмий-адабий мерос қолдирган. Маърифат дуиёсида диний илмлар, луғатшунослик, грамматика (наҳв), аруз, адабиётга ва мантиққа оид элликка яқин асари, хусусан, Қуръони карим тафсирига бағишланган «Ал-Кашшоф» китоби маълум ва машҳурдир.\nҚўлингиздаги китоб аввало аз-Замахшарий ижоди ва илму урфон йўлида босиб ўтган машаққатлари ҳақида ҳикоя қилади. Китобни ўқиркансиз, алломанинг ташвишли дунёси, афсонага айланиб кетган ҳаёти ҳақидаги қизиқарли маълумотлар билан танишасиз. Оммабоп руҳда ёзилган шарҳлар орқали олим мероси билан ошно бўласиз, бу мероснинг ижтимоий-бадиий моҳиятини теран ҳис этасиз.\nКитобга аз-Замахшарий ижодидагина эмас, бутун ислом маданиятида муҳим ўрин тутувчи «Нозик иборалар» рисоласи тўлалигича киритилди. Ушбу рисола асосан ҳикматлар ва тафсирий лавҳалардан иборат бўлиб, Қуръон ғояларини улуғлайди, сизни имонли, эътиқодли, пок ниятли бўлишга, маънавий дурдоналарни қадрлашга даъват этади.\nSulton Jaloliddin Manguberdi\nShahobiddin Muhammad an-Nasaviy\nEzgulikka yo‘g‘rilgan umr


Депутат: ҳуқуқ-тартибот идораларида иш ҳақи бир хил бўлиши керак эмасми? | Ўзбекистон Халқ демократик партияси\n2020-07-13 16:07:26 963\nСўнгги пайтларда ички ишлар соҳаси вакилларига нисбатан турли фикрлар билдирилмоқда. Албатта, эътирозларга етарли асослар ва сабаблар бор.\nБарча соҳаларда бўлгани каби ички ишлар тизимида ҳам ислоҳотлар амалга оширилди, бироқ ҳали эътибордан чеккада қолаётган айрим масалалар борлиги кишини ўйлантиради. Бошқа соҳаларда бўлгани каби бу соҳада ҳам фидойи, садоқатли ходимлар кўп. Уларнинг меҳнатини шахсан ўзим юксак қадрлайман.\nБундан бир йил аввал мен раҳбарлик қилаётган муассасада ўғирлик бўлди. Ички ишларга ариза қилдик, улар келиб ўз вазифаларини бажаришни бошлашди. Минг афсуски, бу тизимга нисбатан жамоамизда ишончсизликдан бошқа натижага эриша олмадик. Шундан келиб чиқиб, ўғирликлар бўйича амалга ошириладиган ҳаракатларнинг тахминий йўналишини чизиб бериш мумкин.\nМасалан, бир объектда ўғирлик бўлди, буни ким қилган? Бундай ҳуқуқбузарликни ким қандай содир этганини аниқлаш бўйича қанақа чора кўрилади?.. Воқеа жойига борилади, бармоқ изи олинади. Олдин ҳам шундай бўлган. Бармоқ изи чиқмаса, йўлдаги камерага тушган ёки тушмагани кўрилади. (Асосий камераларни тадбиркор қўйган. Айрим камералар эса ўрнатилганда ҳам ишламаган ёки ўта эскириб бўлган). Камерага ҳам тушмаган бўлса, ўша ҳудудда ишлатилган телефон кўтарилади. Телефон ҳам ишлатилмаган бўлса, яна ўша эски замонга қайтишади: ушбу жиноятни қилиши мумкин бўлган шахсларни олиб келиб улардан “шу жиноятни қилганмисиз”, деб сўралади. Жиноятчи “ҳа, қилганман” дейдими?.. Йўқ. Кейин қандай йўл тутилади?.. Мана, нима учун уриш, дўппослаш йўқ бўлиб кетмаяпти. Жиноятни очиш бўйича катта ислоҳот керак.\nҲар бир ИИБ раҳбари МФЙни сифатли камера билан қамраб олиш ниятида, фақат бу ният тўлақонли амалга оширилгани йўқ. ИИБ бўлимида ҳар чоракда тумандаги муассасалардан “камера ўрнатсангиз, бизга ҳам ҳисоб беринг”, деб сўрашади. Демак, раҳбарлар томонидан камера ўрнатиш бўйича талаб борлигини англаш мумкин. ИИБ раҳбари профилактикага юклама қўяди. Профилактика инспектори тадбиркорга бориб илтимос қилади. Тадбиркор энг арзон камера қўйдиради. Уни хам хотираси йўқ ёки камера қўйдириб, ҳокимиятдан пул тушириб беринг, деб илтимос қилиб юради. Аслида эса ҳар ойдаги солиқдан орттирилган пулдан сифатли камера қўйдириш, ҳушёрликка чақирувчи паннолар учун муайян суммада пул ажратилиши керак.\nИИБ ходимлари ишлайди, лекин, фикримча, ходим сони кўп, уларнинг орасида таниш-билиш қилиб ишга кирганлари ҳам йўқ эмас. Шунинг учун ишга олиш жараёнидаги талабларни, синовларни шаффофлаштириш, кучайтириш керак. Шунда ходим бўламан, деган бола ўқишга ҳам кўпроқ эътибор қаратар эди.\nЯна бир масала. Нима учун “погон” таққанлар орасида ИИБ ходимининг ойлик маоши билан бошқа орган ходимларининг маоши ўртасида тафовут мавжуд? Ҳуқуқ-тартибот идораларида иш ҳақи бир хил бўлиши керак, деб ҳисоблайман. Шунда табақаланиш бўлмайди. Лейтенант унвонидаги барча соҳадаги ходим ИИБдаги лейтенант билан бир хил ойлик олиши керак.\nИИБ ходимлари аксарияти эскича ишлаш тизимидан чиқиб кета олмайди. Уларни ҳозирги замонга мослаб ўқитиш керак. Жамоат жойида содир этилган ҳуқуқбузарлик моҳиятидан келиб чиқиб, ҳаракат қилиниши лозим. Аксарият ходимлар бирон жойда жанжал чиқса, шуни кутиб тургандай ўз ҳукмини ўтказишга, вазиятдан бошқачароқ ечим топишга уринишади.\nИИБ ходимлари туманларда ғалла, пахтага, трактор йиғишга жалб қилинади, жойдаги прокуратурага одам таъминлайди, ДХХни ишини тайёрлаб беради, “бузди-бузди”га аралашади, солиқ тўламаса, аралашади, бозор кўчиришда, ноқонуний савдони бартараф этишда ҳам қатнашади. Шунча иш жараёнида фақат асабийлашиб турган одамлар билан ишлайди. Энди у ёғини тасаввур қилинг. Соҳа ходимларининг ўз устида ишлашга умуман вақти қолмайди.\nСоҳада жиноятни яшириш ёки статистика ортидан қувиш авж олган. Битта профилактика инспектори ким учун жиноятни яширади, ўзи учунми, йўқ, раҳбарлар жиноят яширилганини билишмайдими?.. Бутун аҳоли ижтимоий фаол бўлиб турган вақтда жиноятни яширишни имкони йўқ. Буни англаб, шунга мувофиқ ҳаракат қилмоқ керак. Акс ҳолда, эътирозлар тўхтамайди.\nТаклифим – ички ишлар бўлимлари тизимида ўринбосарларни камайтириш керак. Масалан, биринчи ўринбосарни вазифаси жиноятни очиш бўлса, профилактика бўйича ўринбосарнинг вазифаси нима бўлади? Биринчи ўринбосар олиб бораётган сиёсатга ёрдамчими? Бу икки ўринбосар штатини кўриб чиқиш вақти келмадими?..\nИИБ бошлиғи сектор раҳбари бўлгани ҳолда, умумий раҳбарликни назоратида олиб турса, биринчи ўринбосар тўлиқ ИИБга жавоб бериши керак. Кадр бўйича ўринбосар, профилактика бўйича ўринбосар тугатилиб, фақат бўлинма бошлиғи бўлиши, бир вақтда биринчи ўринбосарга бўйсуниши керак.\nБарча ходимлар вазифасини тўлақонли бажариши, уларнинг ўз касбига садоқати бўйича жавобгар этиб хизмат бўйича ўринбосар қолса етарли. Шунда биринчи ўринбосардан ИИБни ишини, жиноятчиликни, тартиб-интизомни сўраш мумкин.\nАйтганимдай, ички ишлар тизимида фаолият юритаётган фидоий инсонлар жуда кўп, отам шу тизимда узоқ йиллар ишлаб, эл-юрт орасида ҳурмат қозонган. Шу соҳадаги инсон тарбиялаган бир фарзанд сифатида ҳам соҳа ходимларининг машаққати ва фидоийликлари гувоҳиман. Шунинг учун мени билиб-билмай фикр билдирганликда айбламасликларини истайман.\nТушунаман, тизимдаги муаммоларни самарали ҳал этиш кўплаб омилларга боғлиқ, шундай ҳолатлар борки, соҳанинг ўзи ҳам ёрдамга муҳтож. Муаммо ҳал этилиши учун аввал уни очиқ тан олиш, кейин уларни бартараф этиш бўйича вазирлик тизимида жиддий ислоҳотлар ўтказилиши муҳим. Шахсий фикрларим, хулосаларим, таклифларим билан барча ҳуқуқ-тартибот идораларидан халқимиз, Президентимиз рози бўлишини хоҳлайман, холос.


ДТМ имтиҳонлар якуни бўйича ҳисоб берди — Sof.uz\nДТМ имтиҳонлар якуни бўйича ҳисоб берди\n20.08 16:04 356 Илм-фан\nХабарингиз бор, 2021-2022 ўқув йили учун олий таълим муассасаларининг бакалавриат таълим йўналишларига кириш тест синовлари 2021 йил 5 августдан 16 августга қадар 12 кун давомида кунига 2 сменада бўлиб ўтди.\nДавлат тест маркази 2021-2022 ўқув йили учун ўтказилган тест синовларининг дастлабки якунлари бўйича маълумот берди.\nМаълум қилинишича, тест синовлари Қорақалпоғистон Республикаси, вилоятлар ва Тошкент шаҳрида танлаб олинган 53 та очиқ майдон (стадион ва хиёбон) да ўтказилди.\nУнда иштирок этиши белгиланган 948 211 нафар абитуриентдан 892 242 нафари (94,1 фоизи) иштирок этган бўлса, 55 969 нафари (5,9 фоизи) турли сабабларга кўра тест синовларида иштирок этмади.\nҚайд этилишича, тест синовларида энг кўп абитуриент Тошкент шаҳри (172 400 нафар) ҳамда Қашқадарё (91 855 нафар) ва Самарқанд (85 987 нафар) вилоятларида иштирок этди.\nЖами 563 нафар (948 211 нафардан) абитуриент имтиҳондан четлатилган. Ундан 328 нафари (892 242 нафардан) тест синови жараёнида, 235 нафари (55 969 нафардан) ҳудудга киришда тартиб-қоидани бузган.\nХабарда ёзилишича, тест синовига келган вақтда 110 нафар абитуриентнинг тана ҳарорати 37 даражадан юқори экани аниқлангани сабабли тегишли далолатнома расмийлаштирилиб, тест синовларига киритилмаган. Улар учун 30 августга қадар қўшимча имтиҳонлар ташкил этиш режалаштирилган.\nҚайд этиш керакки, тест натижаларига кўра 75 нафар абитуриент максимал 189 балл тўплаган. Энг кўп максимал балл олган абитуриентлар Тошкент давлат юридик университети (22 нафар), Жаҳон иқтисодиёти ва дипломатия университети (13 нафар) ҳамда Ўзбекистон давлат жаҳон тиллари университети (11 нафар)ни танлаганлар орасида кузатилган.\n25.09 13:23 822\nБугун, 11:18 693\n25.09 17:03 682\n24.09 15:57 570\nБугун, 11:18 693 Ўзбекистон\nБугун, 11:12 183 Илм-фан\nБугун, 09:08 135 Ўзбекистон\nБугун, 08:48 430 Ўзбекистон\nБугун, 08:40 151 Жаҳон


Она тилидан онлайн тест – «Умид» ИДУМИ\nYakshanba Noyabr 24th, 2019 Yakshanba Noyabr 24th, 2019 Тестлар 20 фикр билдирилган\nОна тили — ҳар бир элатнинг, халқнинг, миллатнинг ўз тили. Она тили луғат таркиби, асосан, шу тилга мансуб халқнинг турмуши, маданияти ва анъаналарини ифодалайдиган сўз ва тушунчалардан иборат бўлади. Она тили тараққиёти ҳар бир элат, халқ ва миллатнинг ижтимоий ривожланиши билан узвий боғлиқдир.\nУшбу саҳифа орқали она тилида ўз билимингизни синаб кўришингиз мумкин. Омад сизга ёр бўлсин!\n1. Исмларга қайси сўз туркумлари киради?\nҳаракат номи, сифатдош, равишдош, феълнинг ноаниқ шакли\nолмош, от, сифат, сон\nот, ҳаракат номи, сон, олмош\nравиш, сон, ҳаракат номи, олмош\n2. "Ҳам" юкламаси ҳақида қайси фикр тўғри?\nҲамма таъриф нотўғри.\n“ёки” боғловчиси билан алмаштириш мумкин бўлса бириктирув боғловчиси, “билан” қўлланиши мумкин бўлса юклама бўлади.\n“ва” боғловчиси билан алмаштириш мумкин бўлса тенг боғловчи, "ҳатто" билан қўллаш мумкин бўлса юклама бўлади.\n“ё” боғловчиси билан алмаштириш мумкин бўлса айирув боғловчиси, “ҳатто” билан қўллаш мумкин бўлса модал сўз бўлади.\n3. "Кулиб турар мисоли офтоб, ҳамроҳингдир чанг, тор, най, рубоб". Берилган ушбу топишмоқда феълнинг қайси луғавий шакли қўлланган?\n4. «Йигитнинг бахтини меҳнат очар»\nБерилган гапда нечта ва қандай сўз бирикмалари бор?\n4 та: 2 та отли бирикма, 2 та феълли бирикма\n2 та: 1 та отли бирикма, 1 та феълли бирикма\n3 та: 2 та отли бирикма, 1 та феълли бирикма\n3 та: 1 та отли бирикма, 2 та феълли бирикма\n5. "Кўзи қувонди" - ибораси яна қайси ибора билан мос келади?\nтарвузи қўлтиғидан тушиб кетди\nоғзи қулоғига етди\nкапалаги учиб кетди\n6. Яхши қиз – ёқадаги қундуз. Гапида эга, кесим ўртасида тире ишлатилиш ҳолатига кўра изоҳланг.\nОт билан ифодалангани учун\nҲар иккаласи ҳаракат номи бўлганлиги учун\nОлмош ёки сон билан ифодаланганлиги учун\nСўз бирикмалари тенглик, ўхшатиш маъноларини билдирганлиги учун\n7. Кўриш мумкин бўлган ҳаракат ёки ҳолат тасвирини ифодалайдиган тақлид сўзлар берилган қаторни аниқланг.\nхо-хо, тарс-турс, шақ-шуқ\nқулт-қулт, ялт-юлт, шип-шип\nлип-лип, милт-милт, хи-хи\nмилт-милт, ялт-ялт, лип-лип\n8. Гапдан англашилган фикрнинг тартибини билдирган модал сўзлар қаторини аниқланг.\n9. Эгалик қўшимчалари асосида ясалган сўз бирикмасини топинг.\n10. Мустақил маъно англатадиган, борлиқдаги нарса ва ҳодисаларни ифодалайдиган сўз туркумларини аниқланг.\nсифат, равиш, феъл\nот, юклама, модал сўз\nбоғловчи, феъл, тақлид сўз\nкўмакчи, сон, ундов\n11. Икки ва ундан ортиқ мустақил сўз грамматик ва маъно жиҳатдан бирикиб, нима ҳосил қилади?\n12. Гапнинг кесими бош келишикдаги от билан ифодаланиб, боғловчи ёки кесимлик қўшимчаси бўлмаса, ёзувда эгадан кейин қандай тиниш белгиси қўйилади?\nтиниш белги ишлатилмайди\n13. “Ҳар нарсанинг янгиси яхши, дўстнинг эскиси”. Ушбу гап тузилишига кўра қандай гап?\n14. “Ҳар нарсанинг янгиси яхши, дўстнинг эскиси” Ушбу гап тузилишига кўра қандай гап?\n15. Битишув услубида боғланган сўз бирикмалар қаторини топинг.\nоқ кўнгил, ҳурмат қилмоқ, ғалаба қозонмоқ\nтез термоқ, ақлли бола, ёнаётган олов\nкитоб муқоваси, каттароқ хона, ёзилган китоб\nпастаккина томли уй, дарахт барги, уй эшиги\n16. Инсон ўз умрининг ҳисобли эканлигини ҳамиша кеч англайди. Ушбу гапда ясама сўзлар қайси сўз туркумидан ясалган?\nA, B жавоблари тўғри\n17. Қуйидаги сўз бирикмаларидан ҳолли бирикмани белгиланг.\n18. Тақлид сўзлар қатнашган гап қаторини аниқланг.\nТақ-тақ овқатланди-да, шошиб чиқиб кетди.\nБарча қаторда тақлид сўзлар мавжуд.\nАллаким шип-шип қадам босиб, айвон олдига келди.\nБугун тушга яқин чироқ бирдан лип-лип этиб ўчиб қолди.\n19. Уят ўлимдан қаттиқ. Гапида қаттиқ сўзи кесимнинг ифодаланишга кўра қайси шаклда қўлланган?\nМураккаб феъл кесим\nСодда от кесим\nСодда феъл кесим\n20. "Пиёда юриш фойдадан ҳоли эмаслигини биламан." Гапда қайси равиш тури қўлланилган?\n21. Ундалма оҳанг билан ажралиб айтилса ундалмадан кейин қандай тиниш белгиси қуйилади?\n22. Жамлаш олмоши иштирокида тузилган гапни аниқланг.\nКечаги воқеадан англадимки, ҳар бир нарса бўлиши мумкин.\nКимдир деразани тақиллатди.\nМен қилган ишинга қараб баҳолайман.\nБугунги ҳашарда барча ўқувчилар қатнашишлари шарт!\n23. Куйинди, куюнди, сўзлари ўзаро қандай фарқланади?\nБир сўзнинг икки хил ёзилиши\nКуюнди – феъл, куйинди – от\nКуйинди – талаффуз қилинади, куюнди ёзилади\nКуюнди – от, куйинди – феъл\n24. От ва отлашган сўзларга қўшилиб, асос қисмда ифодаланган нарса, белги-хусусият, ҳаракат-ҳолатларнинг 3 шахсдан бирига қарашлилигини билдирган шакллар ... дейилади.\nисмларни кесимга хословчи шакли\nэгалик ва келишик шакллари\n25. "Сиз ишонаверинг, мен бу ишларни албатта бажараман." Келтирилган ушбу гапдаги модал сўз қандай маънони ифодалаган?\nРус тилидан тест саволларига жавоб бериш учун ушбу саҳифага киринг\n🔥55.8 K марта кўрилди\nБарча фанлардан олимпиада баҳолаш мезони\nРус тилида келишиклар (падеж)\nona tili, ona tili fanidan test savollari, ona tilidan onlayn test, test, она тили, она тили ва адабиёти, она тили фанидан тест, она тилидан онлайн тест, она тилидан тест, онлайн тест, русский язык, тест, тест по русскому языку, тест саволлари\n← Ўқитувчиларни лицензиялаш қай тартибда жорий этилади?\nСурхондарёда ўқитувчилар ва халқ таълими тизими ходимларининг билим даражаси баҳоланмоқда →\n20 thoughts on “Она тилидан онлайн тест”\nМуҳтарам Chorshanba May 29th, 2019 at 15:10\nJamila Dushanba Noyabr 25th, 2019 at 14:31\nMuzrob Payshanba Aprel 9th, 2020 at 20:18\nДурдона Dushanba Mart 23rd, 2020 at 11:58\nОйбек Chorshanba Aprel 15th, 2020 at 17:34\nNilufar Chorshanba Mart 25th, 2020 at 12:50\nДилафруз Dushanba Aprel 20th, 2020 at 21:45\nСамира Chorshanba Mart 25th, 2020 at 21:44\nSharifa Payshanba Mart 26th, 2020 at 17:12\nGuzal Juma Mart 27th, 2020 at 21:52\nMijgona Chorshanba Aprel 1st, 2020 at 10:44\nG'ulomova Feruza Juma Aprel 17th, 2020 at 02:49\nДиёрбек Эргашбоев Chorshanba Aprel 22nd, 2020 at 12:23\nДилафруз Yakshanba May 3rd, 2020 at 14:47\nAfruza Yakshanba May 3rd, 2020 at 15:00\nAZIZBEK Chorshanba May 6th, 2020 at 10:29\nadmin Chorshanba May 6th, 2020 at 14:48\nSevinch Payshanba May 7th, 2020 at 22:29\noybek Dushanba May 11th, 2020 at 12:41\nManzura Payshanba May 21st, 2020 at 19:57


ЎзА - Давлатимиз раҳбарининг ўринли эътирози ва тавсиялари билан 32-оилавий поликлиника фаолияти тубдан яхшиланди\n02.10.2017 20:12 Чоп этиш версияси\nДавлатимиз раҳбари Шавкат Мирзиёев шу йил май ойида пойтахтимизнинг Яшнобод туманига ташрифида кутилмаганда 32-оилавий поликлиникага кириб, аҳолига патронаж хизмати кўрсатиш сифатини янада ошириш зарурлигини таъкидлаган, мавжуд муаммоларни қисқа муддатда бартараф этиш, поликлиникани таъмирлаш ва аҳоли учун янада кўпроқ қулайликлар яратиш, мобиль тиббий ёрдам қамровини кенгайтириш бўйича топшириқлар берган эди.\nПрезидентимиз топшириғидан сўнг, қисқа вақт ичида Ўзбекистон Республикаси Соғлиқни сақлаш вазирлиги томонидан поликлиника фаолиятини тубдан яхшилаш мақсадида бирламчи тиббий ёрдам бўйича мамлакатимиз ва хориж тажрибаси, аҳоли фикр-мулоҳазалари ва таклифлари ўрганилган ҳолда комплекс тадбир ишлаб чиқилди. Бунда асосий эътибор аҳолига кўрсатилаётган тиббий ёрдам сифати ва самарасини янада яхшилаш, шифокор қабулига кириш учун навбатларни қисқартириш, касалликларни эрта аниқлаш ва патронаж ишларини ўз вақтида мақсадли олиб бориш, шошилинч ҳолатларда тез тиббий ёрдам хизматини самарали ташкил этишга қаратилди.\nИлгари поликлиника фаолияти аҳолини қониқтирмас, мавжуд камчиликлар, хусусан, муассасанинг моддий-техника базаси, кадрлар салоҳияти, дори-дармон ва тиббий буюмлар таъминоти ҳамда патронаж хизмати ислоҳотга муҳтож эди. Давлатимиз раҳбарининг ўринли эътирози ва тавсиялари билан бугун поликлиника фаолияти тубдан яхшиланди, муассаса янги бинода янгича мезонда иш бошлади.\nАҳоли фикрига таяниб тиббиёт муассасасидаги навбатлар масаласи уларга ноқулайлик туғдираётгани аниқланган эди. Бугун замонавий тиббиёт электрон навбат тизимига ўтмоқда ва бу тажриба мамлакатимизда ҳам ўзини оқлаётир. Шу мақсадда поликлиникада ҳам шифокор қабулига электрон ёзилиш тизими жорий этилди.\n– Аввалги поликлиникамиз билан бугунги поликлиникамиз ўртасида катта фарқ бор, – дейди Жўрабек маҳалласида яшовчи Анвар Низомиддинов. – Бугун кенг, ёруғ бинога кириб келиб, кўнглимиз кўтарилди. Кеча электрон навбат олгандим. Мана, ҳеч қандай кутишларсиз, ортиқча вақт сарфламай кўрикдан ўтдик.\nМазкур оилавий поликлиника Асалобод, Маърифат, Ширинобод, Жўрабек, Яссавий, Бойсун маҳаллаларидаги 27 минг 300 дан зиёд аҳолига тиббий хизмат кўрсатмоқда. Ушбу вазифани поликлиникада фаолият юритаётган терапевт, педиатр, гинеколог, невропатолог, окулист, отоларинголог, стоматолог, хирург, инфекционист, иммунолог каби тор мутахассислар ҳамда умумий амалиёт шифокорлари ва 26 патронаж ҳамшираси бажариб келмоқда. Бундан ташқари, поликлиника замонавий тиббий техникалар, хусусан, УТТ, ЭКГ, рақамли рентген аппаратлари билан жиҳозланган. Шунингдек, энди муассасанинг ўзида барча турдаги биокимёвий таҳлиллар ўтказилиши йўлга қўйилди.\nБирламчи бўғинда кадрлар салоҳиятини яхшилаш, мутахассис ўз устида ишлаб, узлуксиз малака ошириб бориши учун шароит яратиш мақсадида поликлиниканинг ҳар бир шифокори интернет тармоғига уланган компьютер билан таъминланди. Бу мутахассисга электрон кутубхона орқали тиббиёт соҳасининг энг сўнгги янгиликлари, замонавий даволаш усуллари билан танишиб бориш, хориждаги ҳамкасблари тажрибасини ўрганиш имкониятини беради. Поликлиникада ҳам ахборот- коммуникация технологиялари кенг жорий этилмоқда, ходимларнинг АКТда ишлаш малакаси оширилмоқда.\n– Янги бино, янги шароитда иш бошладик, бу бизга катта масъулият юклайди, – дейди 32-оилавий поликлиника патронаж ҳамшираси Дилдора Мирзаева. – Патронаж хизмати ишини самарали амалга ошириш учун бизга алоҳида автомашина ажратилди. Керакли дори-дармон ва тиббий буюмлар етказиб берилди. Биз ҳам энди имкониятдан унумли фойдаланиб, сидқидилдан ишлашимиз лозим. Буни муассасамизнинг ҳар бир ходими англаб турибди. Айни дамда патронажга эҳтиёжи баланд бўлган тўққиз контингент аниқланиб, мақсадли патронаж кўриги олиб борилмоқда. Айтиш жоиз, бунда фақат ҳамшира кўрик ўтказиб қолмай, тор соҳа мутахассислари текшируви, лаборатория текширувлари ҳам ташкил этилаётир.\nЯна бир қулайлик, шошилинч ҳолатларда мурожаат тушган хонадонга зудлик билан етиб бориш учун поликлиника қошида тез тиббий ёрдам подстанцияси ва унга бириктирилган махсус автомашина хизмати йўлга қўйилди. Ушбу подстанциянинг поликлиника қошида ташкил этилиши натижасида тез тиббий ёрдам чақирилганда масофа билан боғлиқ муаммоларнинг олди олинади. Шунингдек, бригада хонадонга етиб боргунча беморнинг амбулатор картаси билан танишилиб, бемор аввал ўтказган касалликлари, олган муолажалари ва саломатлигига доир бошқа зарур маълумотларни аввалдан билиш имконияти туғилади. Тез ёрдам бригадаси кўрикдан сўнг бемор саломатлиги ҳақида умумий амалиёт шифокорини огоҳлантиради ва режали патронаж ўтказиб борилади.\nКелажакда ушбу тажриба мамлакатимиздаги барча оилавий поликлиникаларга татбиқ этилиши кўзда тутилган.


Темур Пўлатов. Мен иккитиллиликни қандай тушунаман? (1989) - www.ziyouz.uz\nБош саҳифа МатбуотҚайта қуриш даври матбуотиТемур Пўлатов. Мен иккитиллиликни қандай тушунаман? (1989)\nЧоп этилган 16.07.2021 31.01.2021 МуаллифZiyouz.uz\nТил ҳақидаги мулоҳазаларимга сарлавҳани бежиз юқоридагича қўймадим. Рости гап, иккитиллилик ҳақида ҳаммамиз — ёзувчилар ҳам, давлат арбоблари ҳам, тарбиячилар, мухбирлар ва шунчаки оддий фуқаролар ҳам кўп гапирамиз, аммо ҳеч ким бу борада аниқ тасаввурга эга эмас. Амалдаги иккитиллилик нима ўзи? Ҳали бирор-бир тилшунос олимимиз бу муаммога астойдил қўл урганича йўқ. Бу мавзуда биронта жўяли илмий иш ҳам йўқ, борлари ҳам «Иккитиллилик — халқлар дўстлиги йўлидир!» қабилидаги шиорбоп, ташвиқотбоп ишлар. Тўғри, булар ҳам керакдир. Аммо ишонтирарли илмий тадқиқотлар ҳам зарур-да. Жазоир, Марокаш, Ҳиндистон, Финландия каби «иккитилли» мамлакатларда назариётдан аллақачон амалиётга ўтганлар. Тасодиф эмас, бизнинг тилчиларимиз адабий иккитиллилик ҳақида мулоҳаза юритаётиб, хорижий адабиётлар тажрибасига мурожаат қиладилар, ўзимизнинг хусусий миллий муаммоларимизга панжа орасидан қарайдилар. Эқтимол, шунинг учуи бирорта амалиётчи ёзувчимиз ҳам иккитиллилик жумбоқларини ечишга уринмади, ҳатто Ч. Айтматов каби нуфузли киши ҳам СССР Ёзувчилар союзи правлениесининг пленумида иккитиллиликни қўллаб-қувватлади-ю, унинг ўзи нима эканини тузукроқ тушунтира олмади, калавани баттар чувалаштириб юборди.\nЎтган йилнинг декабрь ойида республика телевидениеси орқали чиқиш қилганда, мен шу муаммони англаб кўришга ҳаракат қилдим, муаммо ростдан ҳам мураккаб ва кўпқиррали бўлгани учуи унинг бир қирраси — кундалик турмушдаги томонини олдим. Бу, айтайлик, фикр юритишга ҳам қулай томони. Бу — иш юритишнинг икки тилда — ўзбекча ва русча олиб борилиши зарурлиги, мажлис ва йиғинларда изчил таржима қилиб туриш, шаҳар, кўча ва майдонлар, қишлоқлар ва ҳоказолар номланишиии тартибга солиш эҳтиёжидир. Бусиз ҳеч қайси кўпмиллатли жамият мўътадил кун кечира олмайди.\nАммо бу ҳали етарли эмас, бу иккитиллилик муаммосининг бир қирраси, республика давлат маҳкамаларининг ташкилий қобилияти ва ҳаракати билан ечиладиган томони, холос.\nҲаётий иккитиллилик муаммоси — фақат маҳкамачилик муаммоси эмас, бу маънавият, маданиятга ҳам боғлиқ, уни безак-бежашларни ўзгартириш билангина ечиб бўлмайди.\nТил муаммоси — бу миллатнинг маънавий соғлиғи масаласидир. Бизда бир талай турли-туман қонунлар мавжуд, ҳатто маҳкамачиликнинг ҳимоясига хизмат қиладиган паспорт ва прописка ҳақидаги қонун кабилари ҳам бор, аммо энг зарури — тил ҳақидаги қонун йўқ. Мулоқаза юрита бориб, мен республиканинг давлат тили қилиб ўзбек ва рус тилини қонунлаштиришни таклиф қилдим, шу жумладан, Ўзбекистондаги бошқа ҳаракатдаги тилларнинг ҳам тенг ҳуқуқли қўлланишига шароит яратишни назарда тутдим. Гўёки мураккаб муаммони шу билан ечгандай, маънавий ҳаётимиз ва идоравий фаолиятнинг эркин ривожига асос топгандай эдим.\nАммо юқоридаги фикрим шошиб чиқарилганини англадим. Ахир, бу билан биз республикамиздаги тилга боғлиқ аҳволни баттар чувалаштириб қўймаймизми? У ҳолда қорақалпоқлар нима қилади? Автоном республиканинг давлат тили сифатида қорақалпоқ ва рус тилиии эълон қилиш керакдир? Ўзбек тили-чи? Эҳтимол, Қорақалпоғистон АССР Ўзбекистон ССР таркибига киргани учун қорақалпоқча ва ўзбекчани давлат тили этармиз? Рус тили-чи? Ёхуд автоном республикада уч асосий тилни — қорақалпоқ, ўзбек ва рус тилларини давлат тили деб танишимиз лозимдир? Бу миллатлараро муносабатларни, маданият ва маҳкамачилик фаолиятини янада мураккаблаштириб юбормайдими?\nМенга шундай туюладики, реал иккитиллилик, кўпмиллийлик шароитида бир тил иккинчи тилга тенг бўлиш учун бошқа тилнинг хизматига тақлид қилиши шарт эмас. Тенглик рақамларда — дейлик, элликка эллик қилиб — қурилмайди. Биз, ўзбеклар учун она тилимизни йўқотиш ўта фожиадир — ахир, биз тилни ўз миллий муҳитимизда йўқотаётиб, унинг бошқа ҳеч қаерда, Ўзбекистондан ташқарида тирилмаслигини биламиз-ку.\nЎзбекистонда яшаётган русларнинг сезгиси бошқачароқ кечади. Эҳтимол, у ёки бу маҳаллий рус ёзувчиси асари тилининг қашшоқлиги унинг ғашини келтирар, аммо у унинг она тили Россияда тўлақонли ҳаракат қилаётганини билади.\nРоссиядаги классик ва ҳозирги замон рус адабиёти Россиядан ташқарида яшовчи русларни ҳам маънавий озиқлантириб туради. Шунинг учун бизнинг рус дўстларимиз ўз тилларининг ўзбек тили билан тенглигини, аввало, унинг ишчи функциясида — ишлаб чиқариш, илмий, педагогик ва бошқа соҳалардаги мавқеида кўрадилар.\nШунга кўра, у ёхуд бу тилнинг мавқеи биринчи галда маҳаллий ва муҳожир аҳолининг миллий, тарихий ва маданий ўзига хослиги ва жамиятдаги ҳозирги сиёсий ва иқтисодий аҳволи билан белгиланади.\nШунинг учун, Ўзбекистон ССРнинг келгуси тил ҳақидаги қонунида ўзбек тили республикага ном берган маҳаллий аҳоли тили сифатида давлат тили деб эълон қилиниши керак.\nРус тили эса қонуний тарзда нафақат миллатлараро алоқа воситаси сифатида — бу бизнинг кўпмиллатли давлатимизда ўз-ўзидан аён — балки ўзбек тили билан бирга иш юритиш тили, деб белгиланиши керак. Бу нафақат рус тилли аҳоли, балки республикада яшаётган бошқа халқлар учун ҳам лозим. Тил ҳақида қонунда, табиийки, Ўзбекистондаги ҳамма халқлар тилларинииг эркин ривожи ва қўлланиши ҳуқуқи ҳам айтилган бўлиши зарур.\nМенинг миллий — рус иккитиллилиги каби мураккаб муаммонинг баъзи йўналишлари ҳақидаги мулоҳазаларим шундай. Балки, бу фикрлар баҳсталабдир..\n«Ўзбекистон адабиёти ва санъати» газетаси, 1989 йил, 21 апрель\nРукнларҚайта қуриш даври матбуотиТегларТемур Пўлатов, Ўзбек тилига давлат тили мақомини бериш масаласи\n← Аввалги Аввалги Анри де Ренье. Учрашув (қисса)\nКейинги → Кейинги: Зуҳра Мамадалиева. Қўшиқчи ва шоир (ҳажвия)


Темурийлар тарихи давлат музейи очилганига 20 йил бўлди\n14:20 / 18.10.2016\n«Темурийлар тарихи давлат музейи Соҳибқирон Амир Темур шахсиятига нисбатан юртимизда тарихий адолат тантана қилганининг яна бир амалий исботидир. Бу музейда бизнинг ўтмишимиз ҳам, бугунги кунимиз ва буюк истиқболимиз ҳам бамисоли кўзгуда акс этгандек намоён бўлади. Кимки ўзбек номини, ўзбек миллатининг куч-қудратини, адолатпарварлигини, чексиз имкониятларини, унинг умумбашарият ривожига қўшган ҳиссасини, шу асосда келажакка ишончини англамоқчи бўлса, Амир Темур сиймосини эслаши керак».\nБу – Биринчи Президентимиз Ислом Каримовнинг Тошкент шаҳрида Темурийлар тарихи давлат музейи очилган кунда, яъни 1996 йил 18 октябрда «Фахрий меҳмонлар китоби»га ёзган тарихий дастхати...\nАмир Темур ҳам, Ислом Каримов ҳам тарих саҳнасига чиқиб, нафақат элимизни мустамлакачилар истибдодидан озод қилди, балки халқимизнинг ғурурини тиклаш, дунёда қудратли давлатга асос солиш, тинчлик, бунёдкорлик, барқарорлик ва фаровонлик йўлида курашишдек жуда оғир ва мураккаб вазифани шараф билан адо этди.\nМустақилликка эришганимиздан сўнг Президентимиз Ислом Каримов маънавий тикланиш ва янгиланиш ислоҳотларини улуғ аждодларимиз, хусусан, Амир Темур бобомизнинг муборак номи, бой мероси, хотираси ва тарихий сиймосини тиклаш асосига қурди.\n– Мустақилликнинг илк йилларида Ислом Каримов кенг жамоатчиликка, тарихчи олимларга мурожаат этиб, Амир Темур бобомиз номини абадийлаштириш масаласини қўйди, – деб эслайди Халқаро Амир Темур хайрия жамоат фонди раиси, тарих фанлари номзоди Нозим Ҳабибуллаев. – «Халқимиз Соҳибқирон бобомизнинг буюк бунёдкорликларини англаб, шундан маънавий куч-қувват олса, дунё жамоатчилиги Амир Темурни нафақат энг қудратли давлат асосчиси, балки илм-фан, маданият ва маънавият ҳомийси, ўз вақтида Осиё ва Европа қитъаларида рўй берган тарихий ўзгаришларга ҳал қилувчи таъсир кўрсатган буюк шахс эканини билса, тарихий адолат қарор топар эди», деди. Президентимиз бу борада уч ғояни таклиф этди: халқаро ҳамжамиятга Амир Темурнинг бунёдкорлик фаолиятини танитиш, Халқаро Амир Темур жамғармасини тузиш, Соҳибқирон ва темурийлар даврини акс эттирган музей барпо этиш.\nЭнг катта муаммо – жаҳон жамоатчилигининг фикрини ўзгартириш эди. Собиқ тузум даврида Амир Темур шахси ва фаолиятига бирёқлама баҳо берилган, бунинг асоратини даволаш осон эмасди. Боз устига, ЮНЕСКО катта саркардаларнинг юбилейини нишонламас эди... Ислом Каримов ортга чекинмади, ЮНЕСКО раҳбариятига «Амир Темур бошқа саркардалардан фарқли равишда бунёдкор шахс бўлган, қай жойдан бир ғишт олса, ўрнига ўн ғишт қўйдирган, бир дарахт кесдирса, ўрнига ўн кўчат эктирган, Соҳибқироннинг дунёда тинчлик ўрнатиш, Европани халос этишдаги хизматларини, инсоният цивилизациясига қўшган ҳиссасини дунёга исботлаб берамиз», деди.\nДаставвал «Амир Темур – жаҳон тарихида» қомусий китоби тайёрланди. Президентимиз китоб қўлёзмасини ўқиб берди. 1996 йили китоб хориж тилларига таржима қилингач, халқаро жамоатчилик ва дунё тарихчиларининг катта қизиқишига сабаб бўлди. ЮНЕСКО Амир Темур таваллудининг 660 йиллигини халқаро миқёсда кенг нишонлаш ҳақида қарор қабул қилди. 1996 йил мамлакатимизда Амир Темур йили, деб эълон қилинди, юртимиз бўйлаб бу улуғ тўйга тайёргарлик бошланди.\n1996 йил 24 апрелда Париж шаҳрида «Темурийлар даврида илм-фан, маданият ва маорифнинг гуллаб-яшнаши» ҳафталиги бошланди. Ўша куни Биринчи Президентимиз Ислом Каримов ЮНЕСКО Ижроия кенгаши сессиясида, ЮНЕСКО қароргоҳида темурийлар даврига бағишланган кўргазма очилишида нутқ сўзлади. Юртдошларимиз яхши эслайди: кўргазма бошланишига озгина вақт қолганда, залга кутилмаганда Франция Президенти Жак Ширак кириб келган. Ислом Каримов Жак Ширакни экспозиция бўйлаб айлантириб, Амир Темурнинг инсоният цивилизациясига қўшган ҳиссаси ҳақида завқ билан сўзлаб берган. Ўшанда Жак Ширак «Ислом Каримовдек ўз Ватани тарихини бунчалик мукаммал биладиган, улуғ аждодлари номини бундай юксак эъзозлайдиган давлат раҳбари дунёда камдан-кам бўлади», деб қойил қолган. Франция Президенти Ўзбекистон раҳбарига юксак ҳурмат ифодаси сифатида Амир Темурнинг 1402 йили Франция Қироли Шарль VI га йўллаган номасини тақдим этган. Бу экспонат бугун Темурийлар тарихи давлат музейидаги энг ноёб тарихий ҳужжатлардан ҳисобланади. Айнан мана шу тарихий ҳафталикда Биринчи Президентимизнинг жасорати ва фидойилиги боис дунё аҳли Парижда нима учун XV асрдаёқ Амир Темурга ёдгорлик ўрнатилиб, унга «Европанинг халоскорига» деган чуқур рамзий маъноли сўзлар битилганини, Соҳибқирон хизматлари туфайли Осиё ва Европа тарихда биринчи марта ягона жўғрофий-сиёсий маконда бирлашганини теран англади – жаҳон Амир Темурни буюк бунёдкор сифатида тан олди.\n1996 йил 14 мартда Ўзбекистон Республикаси Вазирлар Маҳкамасининг «Темурийлар тарихи давлат музейини ташкил этиш чора-тадбирлари тўғрисида»ги қарори қабул қилингач, Биринчи Президентимиз бу музей меъморий шакли, тузилиши ҳақида меъморлар, тарихчилар, ижодкорлар ва зиёлилар билан кенгашди. Ўшанда Ислом Каримов бу музей сарой ва тож шаклини ифода этиши, мамлакатимиз архитектура санъатида дурдона асар бўлиши кераклигини айтди. Қурилиш ишлари жадал бошланди. Президентимиз бу ерга тез-тез келар, музей қурилишидаги ҳар бир деталга қизиқиб, сўраб-суриштирар ва ҳар гал унинг меъморий ечимида ҳал қилувчи фикрларни айтар эди. Шу боис музей жуда қисқа вақтда – саккиз ойда бунёд этилди.\nМузейга келган ҳар бир юртдошимиз, айниқса, ёшлар бу ердаги ҳар бир детални тайёрлашга Биринчи Президентимиз Ислом Каримов бош-қош бўлганини ёддан чиқармаслиги керак. Музей дастлаб ишга тушган вақтда бу даргоҳга кириб чиққан ёшларнинг қиёфасини кўп кузатардим: ўз тарихини, қандай улуғ зотларнинг авлоди эканини билган нигоҳлардаги ҳайратни кўрсангиз... Бу йил Голландияда Амир Темур меросига бағишланган халқаро анжуманда қатнашдик: 20-25 давлатдан йирик тарихчи олимлар маъруза қилди, биринчи марта уларнинг ҳеч бири «Тамерлан» сўзини тилга олмади. Бу – дунё Амир Темурни буюк бунёдкор шахс сифатида тўла тан олганининг яна бир амалий исботи. Бу – Биринчи Президентимиз Ислом Каримовнинг Соҳибқирон шахсини абадийлаштиш борасидаги кўп йиллик курашларининг амалий натижаси.\nҲа, 1996 йил 18 октябрь санаси чиндан ҳам халқимиз тарихида унутилмас байрам бўлган. Ўша куни Тошкентда Темурийлар тарихи давлат музейи, Самарқанд ва Шаҳрисабз шаҳарларида Амир Темур ҳайкаллари очилган, бу муаззам шаҳарлар Амир Темур ордени билан мукофотланган. Барча тадбирда Биринчи Президентимиз қатнашиб, нутқ сўзлаган.\nЁғоч ўймакорлигининг ёрқин намунаси – кўркам эшиклардан музейнинг экспозиция залига кирамиз. Иморатнинг бутун айланаси, ярим очиқ айвонлари салобатли. Оқ рангли устунлар билан безалган. Ташқи деворнинг айлана юзаси сиркор сопол медальонлар билан нақшланган. Уларда араб алифбосидаги сулс хатида Адолат, Итоат, Зарофат, Маърифат, Диёнат, Оқибат, Марҳамат, Қадрият, Садоқат, Муваффақият, Матонат, Мурувват, Шижоат, Машварат сўзлари битилган. Амир Темур ҳам, Ислом Каримов ҳам ўз фаолиятида миллий ва умумбашарий маънавиятнинг ўзаги бўлган бу эзгу тушунчаларга сидқидилдан амал қилди, уларнинг ҳаётимизда ўз исботини топиши учун курашди.\n– Музейимизда 5 мингдан зиёд экспонатлар бор, – дейди Темурийлар тарихи давлат музейи директори Хуршид Файзиев. – Улар орасида милоддан аввалги 2 мингйилликка оид Сополлитепа ва Жарқўтон топилмалари, Далварзинтепанинг милодий I асрга оид олтин буюмлари, Афросиёб ва Тошкентдан топилган Х-ХI асрга оид сопол идишлар, Амир Темур ва темурийлар даврига оид кўплаб ноёб қўлёзмалар, расмий ҳужжатлар, кумуш ва мис тангалар, сопол идишлар, мис буюмлар, меъморий қопламалар, қурол-яроғ, чолғу асбоблари, этнографик буюмлар мавжуд. Сўнгги уч йилда музейдаги экскурсиялар сони 10 мингдан ортди. Музей сайти (temurid.uz) ўзбек, рус, инглиз тилларида ишлаб турибди. Бу йил “Камолот” ёшлар ижтимоий ҳаракати билан ҳамкорликда музейнинг тўлиқ виртуал кўриниши яратилди. Унда музей заллари бўйлаб саёҳат ва экспонатлар замонавий 3D шаклда намоён бўлади. Музей, Биринчи Президентимиз орзу қилганидек, илмий марказга айланди. Илмий ходимларимиз ҳозиргача ўндан зиёд мавзуларда илмий тадқиқотларни амалга оширди. Юбилей альбомлари, тўпламлар, монографиялар нашр этилмоқда.\n...Музейнинг совғалар бўлими. Бу ерда францияликлар берган Амир Темур бюсти, Берлин Ислом музейидан келган “Бойсунғур Мирзонинг 28 миниатюраси” китоби, Қозоғистон Президенти Нурсултон Назарбоев совға қилган “Алма-Арасан дараси” картинаси, Озарбайжоннинг ислимий нақшли духоба гилами каби ўнлаб ноёб туҳфаларни кўриш мумкин.\nУлар орасида Биринчи Президентимиз совғалари алоҳида қийматга эга: Соҳибқироннинг от устида ва тахтда ўтирган чинни ҳайкаллари, кўк биллур ваза, Амир Темур ва Мирзо Улуғбек тасвири туширилган чинни лаган, XIX асрга оид мис кўза.\n– Ноёб экспонатларимиздан – араб тарихчиси Аҳмад ибн Арабшоҳнинг “Ажойиб ал-мақдур фи ахбори ат-Таймур” асарини (1436 йил) ҳам Биринчи Президентимиз Ислом Каримов 1998 йил 24 июлда музейга тақдим этган, – дейди музей кичик илмий ходими Дилноза Азизова. – Асар XVII асрда Голландияда “Elseviriana” босмахонасида араб тилида чоп этилган. 1401 йили Амир Темур буйруғи билан дамашқлик олимлар билан Самарқандга келган 12 ёшли ибн Арабшоҳ 1408 йилгача Самарқандда яшаган. У ўз асарида Амир Темур давлати ва унга чегарадош мамлакатлар сиёсий, хўжалик ва маданий турмуши ҳақида кўплаб тарихий маълумотларни ёзиб қолдирган.\n...Йиллар, асрлар ўтади. Халқимиз омон экан, мамлакатимиз шон-шавкатини юксалтириш, халқимиз турмушини фаровон этиш, фарзандларимиз камолоти йўлида курашган Амир Темур ва Ислом Каримов номлари ёнма-ён тилга олинаверади. Зотан, халқимизнинг тинч, тўкин ва барқарор ҳаёти, ёруғ келажаги йўлида фидойилик ва жасорат кўрсатган Халоскор қаҳрамонлар номи ҳақли равишда абадиятга дахлдордир.\nУмид Ёқубов, ЎзА шарҳловчиси\nИслом Каримов Темурийлар музейи


80 ёшда энг зўр нашрларда раҳбарлик қилиб ишларини «қойил» (...)\n80 ёшда энг зўр нашрларда раҳбарлик қилиб ишларини «қойил» қилишсин\nХабарингиз бор, «Журналистнинг бири куни» рукнида таниқли публицист А.Мелибоев билан суҳбатимиз давом этмоқда. Айни вақтда онлайн суҳбатимизга сайтимиз ўқувчиларидан турли хил саволлар келмоқда. Айни чоғда суҳбатдошимизга мазкур саволларни бирма-бир беришда давом этамиз.\nЧорак аср давомида катта газетага бош муҳаррир бўлган журналист халққа нима бера олди?\n— Агар бу савол айнан менга менга қаратилган бўлса, биз саксонинчи йиллари «ЎзАС» орқали халқимизга собиқ тузумнинг жамики фитналарини очиб бердик, жамият чириб бораётгани, уни таъмирлаш мумкин эмаслигини тушунтирдик. «Фитна санъати» номли икки жилдли китобимизни ўқиган киши бунга амин бўлади. Вақт бўлганда шу китобларни бир варақлаб қўйишни маслаҳат берган бўлардим.\nБугун айрим ёш ҳамкасблар кекса авлоднинг ҳали ҳам матбуотда Бош муҳаррирлик қилаётганидан нолиётганини ҳам эшитиб қоламиз, бунга бугун, 70 ёшдан ошган чоғида ҳам «Жаҳон адабиёти» журналига бош муҳаррирлик қилаётган устоз журналист қандай фикрда?\n— Фикримча, ошпазга баҳо берганда унинг ёшига эмас, бошига ҳам эмас, тайёрлаган ошига қараш керак. Муҳаррир нега ёмон бўлади, у материалларни саралаб, таҳрир қилганда шундай фикрлар айтилаверади. Раҳматли устозимиз Неъмат Аминовни кўргани борганимизда оталари 84 ёшда эдилар. Шунда ўғилларига мурожаат қилиб: сал кўзим хиралашгандай, бу кетишда қарисам нима бўлади, деган эдилар. Етмишдан ошиш айб саналадиган замон келмаслигига ишончим комил. Агар келса, не ҳам дердик: бошга тушганни кўз кўради. Бу саволни берган дўстларимиз 80 ёшда энг зўр нашрларда раҳбарлик қилиб ишларини «қойил» қилишсин.\n— ОАВдаги бугунги ёш авлоднинг ютуқлари нимадаю, камчиликлари нима?\n— Ёшларнинг ютуқлари бизнинг (етмиш ёшдан ошган қари-қартангларнинг) ютуқлардан кўп бўлса кўпки, оз эмас. Шахсан таниш бўлмаган кўплаб ёш ижодкорларнинг ижод намуналарини завқ билан ўқийман, университетдаги сабоқларимда уларни талабаларга тавсия қиламан. Муҳокама қиламиз. Ёшлардан умидимиз катта. Улар ичидан саксон ёшда ҳам (устоз Сайди Умиров каби) ижодий беллашувларда улоқни чапдастлик билан олиб кетадиган ҳамкасбларимиз етишиб чиқишига ишончим комил.\nКамчиликларга келсак, бу қусур кимда йўқ, дейсиз? Инсоннинг ҳаёти, катта-кичиклигидан қатъий назар, асосан камчилик ва хатолардан иборат бўлади. Хом сут эмган банда аҳён-аҳёндагина тўғри иш қилади, холос. Назаримда, баъзи ёшларда, улар қайси касбда бўлишмасин, камтарлик, ўзларига нисбатан танқидий кўз билан қараш фазилати сал оқсаётгандай туюлади. Расул Ҳамзатовнинг сатрлари ёдингизда бўлса керак: «Сен ўтмишга тўппончадан ўқ узсанг, келажак сени пушкадан туриб отади».\nБошқалар учун масъул эмасман, аммо мен ижодий умрим давомида ҳеч қандай мансабни мансаб деб ҳисобламаганман, шундай қилганим учун ҳам, мана, йигирма йилдирки, уч хонали «хизмат» уйда яшайман, қиш-қаҳратонда бу бетон деворларни бир кўрсангиз эди...\n— Ўзбекистонда нашр этилаётган газета ва журналларнинг қайси бирлари бугунги кун талабига жавоб беради, қайси бирлари жавоб бермайди, аниқ мисоллар билан айта оласизми?\n— «Тафаккур», «Шарқ юлдузи», «Ёшлик» журналларини, «Ҳуррият»ни қўймай ўқийман, «Ишонч»дан қониқиш ҳосил қиламан, «Миллий тикланиш»нинг янги йўлини маъқуллайман. Бошқа газета-журналларни мунтазам ўқиш имкониятим йўқ. Улар орасида ўта зерикарлилари ҳам бор. Аммо, ўша зерикарли газета, масалан, мен – адабиётчи учун, санъаткор учун зерикарли бўлиши мумкин, аммо уларнинг ҳам ўз ўқувчилари бор. Гап тармоқ газеталари устида бормоқда. Битта танишим газета ёки журналда дунё ҳайратга тушадиган шеър, ҳикоя ёки мақола босилса ҳам, парво қилмайди, унга янги салат ёки бошқа бир егуликнинг рецепти бўлса бас.\n— Тармоқ газеталарини айтиб турибсиз, сиз вилоят ва туман газеталари келажагини нималарда кўрасиз?\n— Бу масала кўп муҳокама бўлган. Бола ёзишни ўрганса, мактабни девори газетасида чиқади. Сўнгра туман газетасига. Шу тариқа вилоят, маркази газеталар ва журналистикага ўқишга келади. Туман газетасига бугунги муносабатдан келадиган бўлсак, уни ёпган маъқул. У туман ҳокимиятига тўлиқ қарам бўлгандан кейин нима ҳам қила олади. Шунинг учун мустақил газеталар тарафдориман.\n— Туман газетасини қай тартибда мустақил қилиш мумкин?\n— Ўзбекистонни бош қомусида ҳар бир фуқаро мустақил нашр очишига рухсат берилган. Хусусий нашрлар ОАВ ҳақидаги қонунларимизга зид келмаслиги керак. Мисол учун ёлғон ва қасддан ахборот тарматлиги керак. Холис минбар бўлсин. Мисол учун Сурхондарёдаги «Чағаниён» газетаси битта туманда таъсис этилсада 16 минг нусхада чоп этилган эди.\n— Интернет журналистикаси ва босма матбуот ўртасидаги «ёвқарашни» қандай тугатиш мумкин?\n— Бу саволга «Ҳуррият» газетасида эълон қилинган «Янги асрга қоғоз газеталарни қўлтиқлаб...» номли мақоламда жавоб берганман. Такрор айтаман: бу икки соҳа бир-бирига душман ёки ашаддий рақиб эмас, аксинча, бир-бирини тўлдирувчи ҳамкорлардир. Интернет бизнинг хабардорлигимизни оширади, босма матбуот тафаккуримиз ривожига хизмат қилади.\nМана ҳозир суҳбатни сизлар онлайн шу жойнинг ўзида узатмоқдасизлар. Босма матбуотнинг бундай имкони йўқ. Тайёр лағмонни пишириб истеъмол қилиш бошқа, ўзингиз ош пишириб, тановвулл қилиш бошқа.\nЖавобларнинг тўлиқ шакли билан видеоматериалимизда танишиб боринг.


Namangan сity қурилиши бўйича меморандум имзоланди » Muzlik.uz - O‘zbekiston yangiliklari\nНаманган вилояти ҳокими Хайрулло Бозоров ва Саудия Арабистонининг Alqusaier company компанияси бош директори Абдул Азиз ал-Кусайр томонидан имзоланган меморандумга кўра, 78 гектар майдонда Namangan Сity барпо этилади, дея хабар қилди ЎзА. Унда бизнес-марказ, замонавий савдо мажмуалари, уч, тўрт ва беш юлдузли меҳмонхоналар, офислар, конференциялар саройи, кўргазма заллари, турар-жойлар ва виллалар, мактаб, болалар боғчаси, ресторанлар ва бошқа ижтимоий соҳа объектлари ўрин олади. Лойиҳани молиялаштириш тўлалигича «Alqusaier company» компанияси маблағи ҳисобидан амалга оширилади. Вилоят ҳокимлиги Namangan Сity ни электр энергияси, газ, сув, канализация тармоқлари, йўл ва бошқа шу каби барча зарур инфратузилма ҳамда коммуникация тизими билан таъминлашга доир масалаларни ҳал этади. Лойиҳани амалга ошириш учун керакли рухсатномаларни олишда, ундан фойдаланиш даврида малакали кадрлар билан таъминлашга кўмаклашади. "Газета.uz"да реклама Namangan City қурилиши лойиҳаси тегишли ҳужжатлар имзолангандан сўнг 3−5 йил ичида амалга оширилиши кўзда тутилган.\nHyunday-Namangan KD автомобиль заводининг қурилиши бошланди\nҲиндистон компанияси Бухорода тўрт юлдузли меҳмонхона қуради


Ўзбекистонга 10 миллиардлаб доллар сармоя киритадиган ва иш ўринларини яратадиган наҳанг корпорациялар керак « Ўзбекистон Халқ Ҳаракати\nЎзбекистонга 10 миллиардлаб доллар сармоя киритадиган ва иш ўринларини яратадиган наҳанг корпорациялар керак\n14 May 2019 - 11:00\nЎзбекистондаги инфляция кўрсаткичлари дунёдаги энг юқориларидан дея қайд қилиняпти. Инфляцияни турлича ўлчаш йўллари мавжуд ва бу одатда анча мураккаб жараён. Лекин, асосий факторлари талабнинг таклифдан юқори бўлиши, ишлаб чиқариш камлиги, ёқилғи нархларига боғлиқ ҳолда импортнинг қимматлаши ва ҳоказо.\nЎзбекистонда ишчи кучи кўп, аксар аҳолиси ёш (ўрта ёш – 28,6). Ишлаб чиқаришнинг салоҳияти жуда катта. Миттигина Голландия озиқ-овқат маҳсулотларини экспорт қилиш бўйича жаҳонда 6-ўринда (!) турибди. АҚШ ва Хитойдек гигантлардан қолишмаяпти. Ҳудудининг бир қисмини денгиздан тортиб олиб сунъий экин майдонларини яратган Голландия шундай юксак поғонада.\nБизда ҳам икки пулга қиммат Ситиларга пул тикавериш ўрнига инвестицияни асосан ишлаб чиқаришга киритиш керак ва бунинг ортидан ички бозор таъминланиши ва экспорт ошишига эришиш керак. Ситилар ривожланган давлатларда компаниялар жой тополмай бир-бирининг бошига чиқиб кетганда, янги офислар ва ишчилар учун дўконлар ва меҳмонхоналар каби шароитларни яратиш учун қурилади. Ўзбекистон эса аравани отдан олдинга қўйяпти – чунки хали бу ялтироқ офисларни эгаллайдиган компанияларнинг ўзи йўқ. Ҳудди ҳали туғилмаган ўғлингга участка қилиб қўйишдек гап бу.\nЮзлаб халқаро корпорациялар билан франчайз компаниялар тузиш, заводларини льгота бериб бўлса ҳам Ўзбекистонга олиб келиш лозим. Бу эса ҳозирда сезилмаяпти. Президент иккита иш ўрнини яратган тадбиркорни бошимга кўтариб юраман дейди, лекин 50та иш ўрнини яратган тадбиркор билан ҳеч кимнинг иши йўқдек.\nБуюк келажак деган ташкилотда кўплаб каллали банкир болалар бор ва улар молия соҳасида яхши маслаҳатлар беришяпти (ҳаммасиям қабул қилинмаётган бўлса-да), лекин пул спекуляцияси билан пул қилиш барибир оддий халқ фаровонлигини оширмайди. Ишлаб чиқаришни катта кўламда йўлга қўйиш лозим дейди кўп халқаро иқтисодчилар.\nСити лойиҳаларига 200, 300 миллион доллар инвестиция киритилаётгани аслида каттароқ контекстда ҳеч нарсани англатмайди. Ўзбекистонга 10 миллиардлаб доллар сармоя киритадиган ва иш ўринларини яратадиган наҳанг корпорациялар керак.\nБарини қилса бўлади. Ҳозир биз болалар майдончасида ўйнамай чеккада уялиб ўтирган ногирон болачадекмиз. Агрессивроқ бўлиш керак.


— Мазкур тадбир корхоналар ўртасида ўзаро ҳамкорлик ўрнатиш ва уни мустаҳкамлаш, импорт ўрнини босувчи янги турдаги маҳсулотлар ишлаб чиқариш нуқтаи назаридан ҳам жуда фойдали бўлмоқда, — дейди вилоят иқтисодиёт бош бошқармаси бўлим бошлиғи Анвар Очилов. — Эътиборли жиҳати, унда иштирок этаётганлар сони йил сайин ошиб бораяпти. Масалан, ўтган йилги ҳудудий босқичда 212 та корхона ҳамда ташкилот ўз товарлари билан қатнашган бўлса, бу йилги саноат ярмаркаси ва кооперация биржасида уларнинг сони 250 тага етди. Енгил саноат, озиқ-овқат, нефть-кимё, фармацевтика каби қатор йўналишларда фаолият кўрсатаётган мазкур субъектлар томонидан 1400 турдаги маҳсулотлар кўргазмага қўйилди.\n— Ҳар гал ушбу тадбирда фаол қатнашамиз, — дейди “Жондор чашмаси” масъулияти чекланган жамияти раҳбари Мамлакат Тошева. — У биз каби кичик бизнес ва хусусий тадбиркорлик соҳаси вакилларига соғлом рақобат шароитида янги ҳамкорлар топишда қўл келмоқда. Буюртмачилар билан 450 миллион сўмлик шартнома туздик. Бу ўтган йилдагига нисбатан 100 миллион сўм кўп.\nАйтиш жоизки, ярмаркада нафақат Бухоро, балки бошқа вилоятлардан келган саноат корхоналари вакиллари ҳам фаол иштирок этди.\n— Бухородаги мазкур тадбирда илк бор қатнашаяпмиз, — дейди Тошкентдаги “Гарант мебель” масъулияти чекланган жамиятининг Самарқанддаги филиали менежери Ўткир Рўзиқулов. — 20 турдаги мебель жиҳозларимизни намойиш этмоқдамиз. Биз маҳсулотни қисқа муддатда тайёрлаймиз, сифатини кафолатлаймиз, уни буюртмачига ўзимиз етказиб берамиз.\nИкки кун давом этган Халқаро саноат ярмаркаси ва Кооперация биржаси ҳудудий босқичида бизнес лойиҳаларини молиявий қўллаб-қувватлаш мақсадида тижорат банклари, лизинг ва суғурта компаниялари ўз хизматларини таклиф қилди. Корхоналар ҳамда буюртмачилар ўртасида умумий қиймати 40 миллиард сўмлик шартномалар тузилди.\nМазкур рукндаги бошқа мақолалар: « Ўзбекистон — Венгрия бизнес-форуми\t«Қўнғирот сода заводи»: замонавий технологиялар ва юксак салоҳият »


Бухгалтерия аутсорсинги: тадбиркор танлайди | NORMA.UZ\nБухгалтерия аутсорсинги: тадбиркор танлайди\nБухгалтерия хизматлари аутсорсинги – ҳозирги урф эмас, бизнес учун амалий ечим. «Venkon Group» МЧЖнинг бухгалтерия хизмати кўрсатиш бўлими бошлиғи Несибели Айтмуратова ушбу бозорни ривожлантириш, ҳисоб юритишни ихтисослаштирилган ташкилотга топширишда нималарни билиш кераклиги ҳақида гапириб берди.\n– Бухгалтерия хизматлари аутсорсинги – жадал ривожланаётган соҳа. У тез оммалашишига нималар сабабчи бўлаяпти?\n– Аввало бу – кичик корхоналар ва стартаплар учун мақбул танлов. АҚШ ва кўпгина Европа мамлакатларида кичик бизнес учун бухгалтерия ҳисобини ташкил этишнинг ушбу шакли асосий ўринни эгаллайди. Ўзбекистонда эса у энди оммалашиб бормоқда.\nБухгалтерия хизматлари кўрсатишга ихтисослашган компанияларда бизнес-жараёнларнинг барчаси йўлга қўйилган. Шу сабабли ҳамма иш тез бажарилади, хатога йўл қўйиш эҳтимоли ҳам оз. Аутсорсер ўз мижозига бир вақтнинг ўзида бир нечта мутахассиснинг кўмагини таклиф этади, бу жуда қисқа муддат ичида мураккаб масалаларни ҳал қилиш имконини беради. Ҳисоб юритувчи мутахассиснинг иш сифатини ошириш учун бўлим бошлиғи ва ички назорат аудитори назорат ва текширув олиб боради. Қонунчиликдаги ўзгаришларга тезкор муносабат билдирилиши, ҳуқуқий ва бухгалтерия дастурларининг замонавий пакетлари мавжудлиги ҳам кўрсатиладиган хизматлар сифатини оширади, ҳисобот тўғри ва ўз вақтида расмийлаштирилиши ва юритилишини кафолатлайди.\nБухгалтерия ҳисобини ўзи юритмайдиган компания штатдаги бухгалтерга сарфланадиган харажатларни тежайди – унга иш ҳақи тўлаш, иш ўрни ва жиҳозлар билан таъминлаш, таътилга чиқиши ва касаллиги муносабати билан ҳақ тўлаш, уни ўқитиш, малакасини ошириш, профессионал дастурлар, кадрларга доир ҳужжатларни юритишига сарф-харажат қилишга ҳожат қолмайди. Бош бухгалтер тўсатдан ишдан бўшаши оқибатида ортиқча овора бўлишига ҳам тўғри келмайди…\nУмуман олганда, бухгалтерлар штатини сақлагандан кўра, аутсорсинг компанияси ёрдамида бухгалтерия ҳисобини юритиш анча арзонга тушади. Штатдаги бухгалтер 1,5–2 млн сўмга бажарадиган иш ҳажмини аутсорсинг компанияси 800–900 минг сўмга бажаради. Анча маблағ тежалади. Мижоз бизнесини энди йўлга қўяётган – ҳар бир сўми ҳисобда бўлган пайтда бу жуда муҳим.\n– Бухгалтерия аутсорсинги хатолардан холи демоқчимисиз?\n– Штатдаги бухгалтер ишида учрайдиган биронта вазият истисно қилинмайди. Бироқ улар юзага келиши хавфи анча кам бўлиб, тадбиркор бундан кўпроқ ютади. Шартномага кўра бухгалтерия ҳисобини юритиш хизматларини кўрсатувчи ташкилот хизматларни кўрсатиш чоғида хато, камчиликларга йўл қўйганлик, ҳужжатларни йўқотганлик ёки уларга шикаст етказганлик, қонунчиликни билмай туриб бузганлик натижасида етказилган зарар учун жавобгар бўлади.\nБуюртмачи хатога йўл қўйилганда эътироз билдириб, етказилган зарар қопланишини талаб қилиши эҳтимоли жуда катта. Штатида бухгалтер бўлгандагидан кўра анча катта. Шу сабабли аутсорсер вазифани бажаришга янада жиддий ёндашади ва юз марта ўлчаб, бир кесади. Бунинг устига, аутсорсинг компанияси нуфузи ҳақида қайғуради, акс ҳолда мижозларини йўқотиб қўйиши мумкин.\nТадбиркорларга маслаҳатим. Нохушликларга камроқ тўқнаш келишни истасангиз, аутсорсинг компанияси билан шартнома тузиш чоғида ишни пухта қилинг. Шартномада шубҳали ва сизни таҳликага солаётган барча жиҳатларни албатта қайд этинг.\n– Жаҳонда бухгалтерия аутсорсинги ривожланиши таҳлил қилинганда, у кўп турдаги хизматларни ўз ичига олишини кўрсатди. Ўзбекистонда қайсилари кўпроқ оммалашган?\n– Ихтисослаштирилган компания компаниянинг бутун бухгалтерия ҳисобини юритиши, бироқ ҳужжатларни имзолаш ҳуқуқи буюртмачи, яъни тадбиркорда қолиши назарда тутиладиган хизматларга талаб катта.\n«Бухгалтерия ҳисоби тўғрисида»ги Қонуннинг 7-моддаси бухгалтерия аутсорсинги ривожланиши учун ҳуқуқий замин яратади. Барча қарорлар ва бухгалтерия ҳисобини ташкил этиш учун жавобгарлик тадбиркор зиммасида бўлади.\nБизда ҳозирча маслаҳат бериш имкониятидан тўлақонли фойдаланилмайди. Тадбиркорда штатдаги бухгалтерларни назорат қилиш зарурати юзага келганда у аутсорсинг компанияси мутахассисларига мурожаат қилиши мумкин, улар мустақил экспертлар сифатида қонунга кўра барчаси қандай юритилиши кераклигини айтиб ва кўрсатиб берадилар.\nХорижда танлаб олинадиган аутсорс оммавий тус олган. Унда аутсорсинг компаниясига бухгалтериянинг айрим функциялари, масалан, иш ҳақини ҳисоблаш, статистика ҳисоботларини тайёрлаш, солиқ идорасига ҳисоботларни топшириш ва ҳ.к. топширилади. Штатдаги бухгалтерни кундалик ишлардан озод қилиб, бизнесни ривожлантириш билан боғлиқ ностандарт вазифаларни ҳал этиши учун шарт-шароит яратиш керак бўлганда бундай имконият айниқса қўл келади.\n– Аутсорсинг компанияси билан шартнома тузган компанияда бухгалтерия қандай юритилади?\n– Одатда, бухгалтерия аутсорсинги бўйича шартнома тузган ташкилотларда директор ва бош бухгалтер битта шахс ҳисобланади. У ихтисослаштирилган компания тайёрлаган барча қоғозларни имзолайди.\nҲужжатларни имзолашдан олдин мижознинг вакили уларни кейинчалик қайтариб бериш шарти билан кўриб чиқиш ва имзолаш учун олиб кетади ёхуд муҳр билан келиб, уларни аутсорсинг компанияси офисида кўриб чиқади ва жойнинг ўзида имзолайди.\nБутун йил давомида аутсорсинг компанияси касса дафтарини юритади. Аутсорсинг компанияси дастурида мавжуд бўлган кирим ва чиқим касса ордерлари очилади. Улар қоғозга чиқарилиб, сақланади. Мижоз ҳужжатларни шахсан олиб, тегишли тарзда расмийлаштиради.\nИш ҳақи қайдномалари мижозга электрон кўринишда юборилади, зарурат туғилганда уларни ўзи банкка олиб боради. Бироқ ҳозир кўпгина банкларда «электрон иш ҳақи лойиҳаси» функционали мавжуд бўлиб, у барча ҳужжатларни электрон шаклда банкка топшириш имконини беради.\n– Тижорат сири бўлган ахборот ошкор қилинмаслигига кафолат борми?\n– Аутсорсинг компанияси нуфузи ҳақида қайғуради, шу сабабли мижозларининг сирларини ошкор қилиш унга фойда келтирмайди. Шартнома тузиш чоғида мижоз суғурталаниш ниятида йўқотишлар ва ўз манфаатларига зарар етказилишининг олдини олиш учун шартномани бажариш чоғида олинган ҳар қандай ахборотни сир сақлаш ҳақида келишув тузиши мумкин.\nСир сақлашни таъминлаш учун ахборот ошкор этилишини истисно қилувчи ўзаро ҳамкорликнинг турли вариантлари қўлланилиши мумкин. Шартнома тузиш чоғида ахборотдан фойдаланиш усуллари қайд этилади.\nШу ўринда корхонада бухгалтерия ҳисобини қандай ташкил этиш тўғрисидаги қарорни доим тадбиркор қабул қилишини қайд этиб ўтмоқчиман. Унинг корхонасида ишлар қандай юритилишини ўзи белгилайди… Бухгалтерия ҳисобини юритишни аутсорсингга топшириш – энг мақбул ва самарали усулга айланиши мумкин бўлган вариантлардан бири холос. Бу ҳолда аутсорсинг компанияси билан тарафларнинг манфаатларини кўзлайдиган шартнома тузиш муҳим ўрин тутади.


Адлия вазирлиги 1 февралдан бошлаб қонунчиликда қандай ўзгаришлар бўлиши ҳақида маълумот тақдим қилди.\n1. Жисмоний шахсларга ўзини ўзи банд қилган шахс сифатида ўз хонадонида балиқ етиштиришни йўлга қўйишга рухсат берилади.\n- фойда солиғи (тижорат банкларида жойлаштирилган маблағлардан олинган фоизлардан ташқари);\n- юридик шахсларнинг мол-мулк солиғи ва сув ресурсларидан фойдаланганлик учун солиқ ставкалари 50 фоизга камайтирилади.\n2. Етим болалар ва ота-она қарамоғидан маҳрум бўлган болалар электрон тизим орқали аниқланади.\nҲукуматниг 26-сон қарорига асосан «Меҳр дафтари»га киритилган етим болалар ва ота-она қарамоғидан маҳрум бўлган болаларга оид маълумотларни «Электрон ҳукумат» тизими идоралараро интеграциялашув платформаси орқали аниқланади.\n4. Янги ҳоким ўринбосари лавозими жорий этилади.\nЎзбекистон Республикаси Президентининг ПҚ-76-сон қарорига кўра, 2022 йил 1 февралдан бошлаб:\nвилоятлар ва туманлар (шаҳарлар) ҳокимларининг капитал қурилиш, коммуникациялар ва коммунал хўжалик масалалари бўйича ўринбосари лавозими тугатилиб, қурилиш, коммуникациялар, коммунал хўжалик, экология ва кўкаламзорлаштириш масалалари бўйича ўринбосари лавозими жорий қилинади.\nЖамият 01/02, 14:46\n«Ўзгидромет» феврал ойида кутилаётган об-ҳаво бўйича маълумот берди\nЖамият 01/02, 08:12\nФевралнинг илк кунида об-ҳаво қандай бўлади?\nЎғил ёки қиз? Феврал ойида қайси жинс вакиллари кўпроқ туғилгани маълум


Бишкекда теолог олимнинг жонига қасд қилган шахс умрбод қамоққа ҳукм қилинди\nБишкеклик теолог ва сиёсатшунос Қадир Маликов\nБишкекда теолог Қадир Маликовнинг жонига қасд қилганликда айбланган икки шахсдан бири - Алибек Тилек уулуни мол-мулкини мусодара қилиб, умрбод қамоқ жазосига ҳукм қилиш тўғрисида 9 июнь куни Бишкек шаҳар, Биринчи май туман суди қарор қабул қилди.\nҲукм ўқилаётган пайтда судланувчи Қуръон ўқиб ўтирди, ўрнидан туришдан бош тортди, дейилади хабарларда.\nТеолог Қадир Маликовга 26 ноябрь куни соат 19 лар атрофида Бишкекнинг Асанбай мавзесида ҳужум қилинган эди. Милиция тарқатган маълумотга кўра, Маликов мавзедаги магазиндан чиқиб, машинаси томон бораётганида унинг йўлини BMW машинаси тўсиб қўйганини кўрган. Маликов йўлни очишни сўраган, лекин BMWдаги йигитлар йўлни бўшатишдан бош тортган ва шундан сўнг улар Маликовни калтаклаган, юзи ва қўлларини пичоқ билан кесишган.\nЖиноятни содир этганликда гумон қилинган 28 яшар Тилек уулу Алибек ва 29 яшар Ирискул Бейшеналиевлар Туркиянинг Ғазиантеп шаҳрида қўлга олинган.


Оғир атлетикачиларимиз Перуга жўнаб кетишди / Olamsport.com\n18:33Breaking! Суперлига рестарти қачон бўлиши маълум, лиганинг янги тақвими эълон қилинди\t0 18:08Ўзбек спортчилари болалигида қандай бўлишган?\t0 17:43Фьюри бокс тарихидаги энг йирик шартномага эга бўлмоқчи\t0 17:20Қозоғистонлик боксчи: Ўзбек боксчиларини мағлуб этиш аввал муаммо бўлмас эди\t0 16:58Педро учун бош даъвогар клублар номи маълум бўлди\t0 16:36"Ҳумо" хоккейчиси Павел Здунов келаси мавсумни қайси жамоада ўтказиши аниқ бўлди\t0 16:11Cехудо ММАдаги энг кучли тўрт нафар жангчи номини айтди\t0 15:47Мария Шарапова энг бақироқ теннисчилардан бири сифатида қайд этилди\t0 15:13"Тоттенхэм" "Атлетико" футболчиси билан шартнома имзоламоқчи 0 14:50Фьюри: Жошуага икки-уч раунд етади\t0 14:24UWW вице-президенти вафот этди\t0 14:03UFC президенти ваъда берди: Конор - Хабиб чемпионлик жанги ўтказилади\t1 13:42"Барселона" италиялик футболчи учун 65 миллион евро таклиф қилди\t0 13:21Хабиб 8 ёшлик давридаги суратни намойиш этди + ФОТО\t0 13:00Гарбин Мугуруса сапсёрфингда ўзини синаб кўрди + ФОТО\t0\n05 ноя 15:38\nТеглар : Оғир атлетикаПеруЎзбекистон\nДунёнинг энг сара атлетлари қатнашадиган мазкур мусобақада терма жамоамизнинг 3 нафар вакили Адҳамжон Эргашев (-67 кг), Достон Ёқубов (-73 кг) ва Муаттар Набиева (-55 кг) юртимиз шарафини ҳимоя қилишади.\n«Бу каби мусобақада биринчи марта иштирок этишим. Унда ҳар бир вазн тоифасининг энг кучли спортчилари қатнашади. Қолаверса, турнир ўтадиган мамлакат ҳам анча олисда бўлгани учун сал аввалроқ боришимиз керак. Федерациямиз, халқимиз бизга ишонч билдириб туришибди. Насиб қилса, бу ишончни, албатта, оқлаб қайтамиз«, – деди Адҳамжон Эргашев.


Туркияда ҳарбийлар озодликка чиқарилди\n26 октябр 2021, Тошкент вақти: 04:19\nТуркияда давлат тўнтариши амалга оширишда гумон қилиниб қўлга олинган бир гуруҳ ҳарбийлар Истанбул маҳкамаси қарори билан озод қилинди.\n20 июл куни Туркияда 196 киши, жумладан, тўрт нафар истеъфодаги ҳарбий қўмондонга Исломий қарашдаги ҳукуматни ҳокимиятдан ағдариш учун давлат тўнтариши амалга ошириш тайёргарлигига алоқадорлик бўйича айблов эълон қилинган эди.\n968 саҳифадан иборат расмий айбловда улар 2003 йилда мамлакатда тартибсизлик юзага келтириш орқали ҳукуматни ағдариб, ҳокимият тепасига ҳарбийларни олиб келишни режалаганлари билдирилган.\nБироқ бугун Истанбул маҳкамаси адвокатлар сўрови билан айбланувчиларни ҳибсга олиш тўғрисидаги ордерни бекор қилди.\nХабарларга кўра, бугун озод қилинганлар орасида Туркия қўшинларининг амалдаги 25 нафар генерали ҳам бор.\nРоссия “Толибон” ҳаракатини тақиқланган террор ташкилотлари рўйхатидан ўчиртиришга уринмоқда. Бу ҳақда президент Владимир Путин 21 октябрь куни “Валдай” клубининг ялпи сессиясида қилган чиқишида билдирди. Айни пайтда Россия президенти бу ишни аввало БМТ Хавфсизлик кенгаши қилиши лозимлигини урғулади.\nДунёдаги кўплаб мамлакатда террор ташкилоти ўлароқ эътироф этилган “Толибон” радикал ҳаракати август ойи ўрталарида Афғонистон пойтахти Кобул шаҳрини жангсиз эгаллаб олганди. Ўшанда президент Ашраф Ғани мамлакатни тарк этган ва бу ишни “йирик гуманитар инқироз келтириб чиқармаслик” истагида қилганини билдирган. Бунинг ортидан Афғонистон қарийб тўлалигича толиблар назорати остига ўтган.\nҒарб мамлакатлари Афғонистонда “Толибон” ҳокимиятини тан олмаяпти. Уни расман тан олмаган Россия расмийлари эса толиблар билан мунтазам учрашувлар ўтказиб турибдилар. Ана шундай учрашувлардан бири куни кеча Москвада ўтказилган – “Толибон” делегациясини Россия ташқи ишлар вазири Сергей Лавров қабул қилган. У толибларнинг халқаро майдондаги мақоми қандай бўлишидан қатъи назар, “Афғонистоннинг янги расмийлари” билан ҳамкорлик қилиш зарурлигини қайд этган.\n"Толибон" вакили Кобулдаги аёллар акциясини ёритаётган журналистни туртмоқда, 2021 йил 30 сентябри\nТолибон жангарилари Кобулда “иш, нон ва таълим” талаб қилаётган аёллар митингини ёритаётган бир неча журналистга ҳужум қилди.\n21 октябрь куни йигирмага яқин афғон аёли ўз ҳуқуқларини талаб қилиб кўчага чиққан. Толиблар аралашгунга қадар намойишчилар “Таълимга сиёсатни аралаштирманг” дея қичқирганлар.\nНорозилик акцияси давом этаётган вақтда толиблардан бири чет эллик фотографни милтиқ қўндоғи билан урган, кейин эса тепган. Бошқа жангари журналистга мушт туширган, дея хабар қилди “Франс-пресс”. Агентлик маълумотига кўра, намойишни ёритаётган яна камида икки журналист жангарилар ҳужумидан жабрланган.\n“Толиблар ҳеч кимни ҳурмат қилмайди: на чет эллик ёки маҳаллий журналистларни, на аёлларни”, деган намойиш ташкилотчиларидан бири бўлмиш Заҳро Муҳаммадий.\nТолибон мулозимлари вазият бўйича изоҳ беришганича йўқ.\nАвгуст ойи ўрталарида халқаро миқёсда тан олинган ҳукуматни ағдаришгандан сўнг толиблар қизлар ва аёлларга ўқиш, ишлаш ва спорт билан шуғулланишни тақиқлаб қўйган 1996–2001 йиллардаги биринчи бошқарув давридагидан фарқли ўлароқ, анча мўътадил сиёсат юритишга ваъда беришган эди.\nБМТ ва инсон ҳақлари ташкилотлари янги афғон режимини ушбу ваъдаларини кенг кўламда бузаётганликда айблаб келади. Ҳозирга қадар мамлакатнинг 34 вилоятидан атиги бештасида қизларнинг мактабга қатнашига рухсат берилган, ишли аёлларнинг аксарияти эса толиблар буйруғига кўра уйда ўтиришга мажбур бўлмоқда.\nЖаҳон соғлиқни сақлаш ташкилоти (ЖССТ) Россиянинг коронавирусга қарши “Спутник V” вакцинасини шошилинч қўллаш учун маъқуллаш жараёнини қайтадан бошлаган – ташкилот реестридаги маълумот шундан далолат бермоқда.\n“Спутник V”нинг Twitter’даги расмий саҳифасида айтилишича, вакцинанинг қайта квалификация қилиниши жараёни “жадвалга мувофиқ равишда бормоқда ва якуний босқичга кирган”. ЖССТ инспекторлари гуруҳи зарур текширувларни ўтказиш ва ҳужжатларни расмийлаштириш учун тез орада Россияга келиши кутилмоқда.\n“Спутник V”ни чет элдаги харидорларга етказиб бериш билан шуғулланувчи Россия тўғридан-тўғри инвестициялар фонди вакцина яқин бир неча ой ичида маъқулланишига умид қиляпти.\nСентябрь ойида ЖССТ “Спутник V”ни маъқуллаш ишини тўхтатиб туришга қарор қилгани очиқланган. Бунга вакцина ишлаб чиқариладиган заводлардан бирида иш тегишли талабларга мувофиқ тарзда ташкил этилмагани сабаб қилиб кўрсатилган.\n“Спутник V” Россияда Гамалея номидаги марказнинг “Медгамал” фабрикасида, шунингдек “Биннофарм”, “Р-Фарм”, “Биокад”, “Генериум”, “Лекко” ва “Фармстандарт-УфаВИТА” фармацевтика корхоналарида ишлаб чиқарилади.\n“Спутник V” вакцинасини ишлаб чиқариш Ўзбекистонда ҳам йўлга қўйилган бўлиб, бу иш билан Jurabek Laboratories қўшма корхонаси шуғулланмоқда.\nГрузия прокуратураси мамлакатнинг собиқ президенти Михаил Саакашвилини давлат чегарасини ноқонуний кесиб ўтганликда айблашга оид қарор чиқарди.\nИдора маълумотига кўра, Саакашвили “Вильнюс” кемаси бортида Украинанинг Черноморск шаҳридан Грузиянинг Поти бандаргоҳига етиб келган. 29 сентябрга ўтар кечаси кема портга кирган, шундан сўнг у ердан сут маҳсулотлари ортилган тиркамали трейлер йўлга чиққан. Саакашвили ана шу трейлерда бўлган.\nПрокуратуранинг урғулашича, Саакашвили трейлерда бўлганини унинг телефонида тикланган видеоёзувлар тасдиқлайди.\n“РИА Новости” агентлигининг хабар қилишича, Саакашвили томонидан чегара ноқонуний кесиб ўтилиши иши доирасида уч киши – трейлер ҳайдовчиси Элгуже Цомае, шунингдек Поти бандаргоҳининг икки ходими қўлга олинган.\nМихаил Саакашвили саккиз йиллик танаффусдан сўнг шу йилнинг 1 октябрида Грузияга қайтган эди. Грузия ҳуқуқ-тартибот идоралари уни чегарани ноқонуний кесиб ўтганликда гумон қилиб, ҳибсга олган. Саакашвили ҳозирда Рустави шаҳридаги қамоқхонада сақланмоқда.\nРоссия ҳуқуқ-тартибот идоралари Алексей Навальнийнинг яқин сафдошларидан бири бўлган Любовь Соболга нисбатан қидирув эълон қилди – унинг номи ИИВнинг қидирувдаги шахслар базасига киритилди.\nАвгуст ойида Соболь “санитария иши” бўйича бир ярим йил муддатга озодликни чеклаш жазосига ҳукм қилинган эди. Суд қарорига кўра, у махсус рухсатномасиз Москвани тарк этиш, кечки соат ўндан эрталаб олтигача уйдан ташқарига чиқиш ва оммавий тадбирларга бориш ҳуқуқидан маҳрум қилинган.\nАммо кўп ўтмай Соболь Россиядан чиқиб кетгани ҳақида хабарлар пайдо бўлган, унинг ўзи бу хусусда изоҳ берган эмас.\n“Санитария иши”дан олдин Соболь “турар-жой дахлсизлигини бузиш” моддаси бўйича судланган. Судья унга Навальнийнинг заҳарланишида гумон қилинаётган ФХХ ходими Константин Кудрявцевнинг квартирасига киришга ва у билан гаплашишга урингани учун шартли равишда бир йиллик ахлоқ тузатиш ишлари жазосини тайинлаган.\nСентябрь ойи охирида Тергов қўмитаси Навальнийнинг энг яқин сафдошлари, жумладан Соболга қарши “экстремистик ташкилот тузиш ва унда иштирок этиш” айблови билан жиноят иши очган.\n“Санитария иши” Алексей Навальнийни дастаклаш учун 23 ва 31 январь кунлари Россиянинг ўнлаб шаҳарларида ўтказилган норозилик чиқишларидан сўнг очилган. Иш доираси Навальнийнинг бир неча сафдоши, шунингдек сиёсий фаоллар “санитария-эпидемиология қоидаларини бузишга қасд қилиш” айблови билан қамоққа олиниб, аксарияти бир йилдан икки йилгача озодликни чеклаш жазосига ҳукм қилинган.\nИмпорт қилинган ва ишлаб чиқарувчилар томонидан сотиладиган газ акциздан озод қилинди\nШавкат Мирзиёев сайловда 80,1 фоиз овоз олгани эълон қилинди\nПутин ва Лукашенко сайлов натижалари расман эълон қилинмай туриб, Мирзиёевни табриклади\nТошкентда бир неча ойдан бери илк маротаба коронавирусга чалинганлар сони юз кишидан оз бўлди\nМарказий сайлов комиссияси Euronews хабарига раддия берди